Астраханда яшил масжид очилди\nШу йил 10 июнь куни Менжинский кўчаси, 90-уйда жойлашган Астраханда Яшил масжид очилди. Ушбу ҳудуд собиқ Царевская Слобода номи билан танилган ва инқилобдан олдин 8-масжид деб номланган диний бинонинг ўзи бой ва жуда қизиқарли тарихга эга.\nIslam.ru хабарига кўра, Яшил масжид деярли юз йил давомида ўша пайтдаги кўплаб ибодатхоналар сингари 1938 йилда ёпилгунга қадар мўмин мусулмонларни маънавий жиҳатдан жалб қилиш маркази бўлиб келган эди. Бинони маданий ва ижтимоий эҳтиёжлар остига берилди. Кўп йиллар давомида 2012 йилда уни қайта қуриш бошлангунга қадар масжид бошқа мақсадларда ишлатилган.\nТашаббускорлар маҳаллий аҳоли бўлди. Қайта тиклаш учун маблағлар, анъанага кўра, мазҳабга мансублигидан қатъий назар, ҳамма томонидан тўпланган.\nШунингдек, катта қўллаб-қувватлашни кўрсатган ҳомийлар ҳам топилди. Ва бугунги кунда Яшил масжид ибодат учун биринчи мусулмонларни қабул қилмоқда. Айтганча, у тахминан 250 кишини сиғдиради.\nУзоқ кутилган воқеани нишонлашда Астрахан вилояти губернатори Игорь Бабушкин, Россия Олий муфтийси, Россия мусулмонлари марказий диний идораси раиси Талгат Тажуддин ва Астрахан вилояти мусулмонлари минтақавий диний идораси раиси Рауф Джантасовлар мўмин мусулмонлар билан бирга бўлишди.\n"Барчангизни Яшил масжиднинг очилиши билан табриклайман. Бу бой тарихга эга ва мусулмонлар учун катта аҳамиятга эга. Ишончим комилки, у маънавий маърифат ва исломнинг асл қадриятларини тарқатиш марказига айланади, шунингдек минтақамизда динлараро ва миллатлараро тотувликни мустаҳкамлашга хизмат қилади", - деди Игорь Бабушкин.\nВилоят раҳбари совға сифатида Яшил масжид имом-хатиби Зинур Самигулинга Қуръони Каримни совға қилди.


Чорак финални Цейтлин бошқаради | "NAVBAHOR" FUTBOL JAMOASINING RASMIY WEB SAHIFASI\nЧорак финални Цейтлин бошқаради\nЎзбекистон Кубоги чорак финал босқичидан ўрин олган "Навбаҳор" ҳамда "Насаф" жамоаларининг дастлабки тўқнашувини бошқарувчи хакамлар номи маълум бўлди. 10 июн (сешанба) куни Косонсойдаги ўйингоҳда бўлиб ўтадиган учрашувни тошкентлик рефери Владислав Цейтлин бошқарадиган бўлди. Унга қанотларда Ҳусниддин Шодмонов (Бухоро) ва Андрей Цапенко (Тошкент вилояти) кўмаклашишади. Захира ҳаками сифатида андижонлик Темур Тўхтасинов қайд этилган. Ўйин назоратчиси Игор Мустафин (Тошкент)


Денис Истомин Australian Open мусобақасини ғалаба билан бошлади » Sportolami.uz\nМельбурн шаҳрида теннис бўйича «Катта дубулға» таснифига кирувчи Australian Open турнири старт олди. АТР рейтингида 56-ўринда бораётган Денис Истомин турнирнинг биринчи раундини муваффақиятли ўтказди.\nЎзбекистонлик теннисчи биринчи даврада франциялик АТР рейтингида 81-ўринда бораётган Пьер-Ҳюз Эрберга қарши кортга чиқиб рақибини тўрт сет якунига кўра, 6:2, 6:1, 5:7, 7:6 (тайбрейкда 7:3) ҳисобларида мағлуб этди ва иккинчи даврага йўлланма олди.\nИккинчи даврада Денис Истоминга АТР рейтингида 50-ўринни банд этиб турган 23 ёшли британиялик теннисчиси Кайл Эдмунд рақиблик қилади.\nМаълумот учун, Кайл турнирнинг биринчи даврасида мусобақанинг 11-тартиб рақамли теннисчиси, дунёнинг етакчи теннисчиларидан бири жанубий африкалик Кевин Андерсонни беш сетда 6:7 (4:7), 6:3, 3:6, 6:3, 6:4 ҳисобларида мағлуб этиб сенсация қайд этди.\nТеглар: Теннис Australian Open-2018 Денис Истомин\n» Анжелика Кербер: Биламан, финалда мени кутишмоқда\n» Денис Истомин Australian Open'даги дастлабки рақиби ким бўлади\n» Жўрабек Каримов Қатардаги турнирда чорак финалга чиқа олмади\n» Каролин Возняцки: Мен Окландни севаман!\n» Каролин Гарсия Мальоркада Рафаэль Надаль билан бирга шуғулланди.


Бартомеу: «Ҳакам «Атлетико» дарвозасига пенальти бермади, лекин бу учун уни танқид қилмоқчи эмасман» - Спорт UZ - Скачать музыку бесплатно новинки музыки 2016-2017\nКаталонияниг «Барселона» клуби президенти Жозеп Бартомеу Европа чемпионлар лигасининг «Атлетико»га қарши учрашувида учралган мағлубиятидан кейин (0:2) ўз фикрлари билан ўртоқлашди. «Биринчи навбатда «Атлетико»ни табрикламоқчиман. Жамоа иккита ажойиб учрашув ўтказди. Бизда кетма-кет чемпионлар лигаси финалига чиқиш орзуси бор эди. Афсуски, бу амалга ошмай қолди. Олға юришда давом этиш керак, энди бор эътибор чемпионатга қаратилади. Жамоамизда жуда кўп вазият бўлгани йўқ, аммо биз бор кучимиз билан ҳаракат қилдик. Ҳозир биз бироз тушкун ҳолатдамиз. Аммо чемпионатда ғалаба қозониш учун ўзимизга келиб олишимиз зарур. Бу вазиятни президентлик давримдаги энг муваффақиятсиз давр демаган бўлардим, чунки мен Тата Мартино мураббийлиги даврида ҳам ишлаганман. Чемпионатни биринчи ўринда якунлашимиз керак, майда эса бизни кубок финали кутиб турибди. Бугун рақиб дарвозасига пенальти белгиланмади. Арбитр бу вазиятни тўғри баҳолай олмади. Омадимиз чопмади, бунинг учун реферини айблаб ўтириш бефойда. «Атлетико» жуда яхши футбол намойиш этди», – дейди каталонияликлар президенти. - деб хабар бермоқда Stadion.uz нашри.


ТЎҚҚИЗ ҲАЁТ —6—\n(асардаги барча воқеалар реал ҳаётдан олинган, қаҳрамонлар шахcияти ва воқеалар содир бўлган жойлар манзили ўзгартирилган) Ҳалокат остонаси Кичкинагина уйча шундоқ кўча оҳиридаги қасабада жойлашган экан. Маржона Нурия фолбинни уйини излаб топгунча бутун кун сарсон бўлди. Етиб келганида эса кун чошгоҳга яқинлашганди. Эшикни тақилатмасидан ўзи очилиб кетиши уни гангитиб қўйди. Қиз остонада бироз ҳадиксираб қолди кейин қўрқмасдан ичкарига кириб келди. Ичкарига роса саранжом саришта ҳовлича бўлиб, булбулнинг уясидек миқти уйча ховли саҳнида қақайиб турарди. Уй орти эса қуюқ ўсган қирққулоқлар ва чигир ўт каби чакалакли жарга туташиб кетганди. Худди биров имлаб чақиргандек эшик қия очиқ экан Маржона ичкарига қадам қўйди.\n— Олдин чап оёқда. амрона овоз келди ичкаридан. Қиз шошилиб хавода қотган ўнг оёғини изига олиб бориб чапини биринчи босди. Ичкари хужра анча хира мойчироқ ёниб атрофни жамбўй ва мавракнинг бўғиқ ифори босганди. Қиз атрофдаги хар барса кўҳна афсунгарлик буюмлари эканлигидан ҳаяжон босди. Қора терга ботиб кетди.\n— Нима мақсадда келдингиз? Айтиб қўяй, олдиндан. деди рўпарасида ўтирган ранги заҳил суяклари бўртиб чиққан кампир (Нурия исмига умуман мос эмас башарасида нурдан асар хам қолмаганди) Маржонага қаради :\n— Ҳар қандай илмнинг тўлови бор. Шунга розимисиз? Қиз шошмасдан кўрпача устига ўтирди. Сумкасида яшириб келган суратни кампирнинг ёнига қўйди. У ерда аллақандай оилавий сурат бўлиб ёқимтой келтшган йигитча ва икки четида чиройли кўринишидан анча ёш кўринадиган аёл ва басавлат келбатли эркак туширилганди.\n— Мана шулар тез кунда ўлишлари керак. Мен сизга олдин хам келган бир аёлнинг илтимоси сабаб келдим. У айтишича сизнинг холангизнинг қизи экан. Гулшода опа. Танидингизми? Коҳин кампир довдираб қолди. Хаммаси аён! унинг бўйнига тушган “ҳалокат ажрими” мана шу эканда! Ўтган оқшом чақмоқ чақиб ер у замин титраганида шуни англаган эди. Демак мана шу қиз ундан кейинги танланган. Аммо бу содда қиз нимани эвазига бундай иш қилаётганини биларканми?\n— Бу ишни қилганингиздан кейин ортга йўл қолмайди. Қизим\nЎйлаб кўринг тағин?\n— деди коҳин Маржонага совуқ нигоҳларини қадаб, қиз эса шартакилик қилганча шивирлади: — Мен хаммасига розиман, мухими уларнинг хаммаси ўлса бас! Коҳин ҳўрсинди.\n— Унда менга сенинг қонинг керак бўлади. Озгина қон\nқиз чап қўлини тутди. Коҳин сурат тагига мис тақсимча жойлади ва сурат устига қизнинг кафтини уч марта айлантириб аллақандай дуолар ўқиди, бу сўзлар арабча да эмас аллақандай яҳудийчами тожикчами лўличами ишқилиб, жуда сеҳрли аллалайдиган тил эди. Сўнг Маржонанинг кафти ўртасига турган чизиқни чап қўлидаги қадимий қоп қора бўлиб кетган пичоқ билан тилди ва қип қизил қонни суратга оқиздию қон томчилари секин ёйилиб сурат юзини қоплай бошлади айни дамда сурат узра турган гўзал аёлнинг юзи бирдан ёна бошлади. Суратнинг бир чеккасидан ёнишини қиз дахшат билан кузатиб турарди. Ҳеч қандай гугурт ёқмасдан одий қон билан суратни ёқаётганди. Сўнг эса ёқимтой йигитнинг чеҳраси ёна бошлади. Оҳирида эса анави басавлат эркакнинг юзи ёниб кетди. Суратдан фақат мис тақсимчадаги кул қолди. Коҳин кулни йиғиштириб бўз матодан тикилган ҳамёнга солди. Маржонага маъноли қаради. Маржона сумкасидан дўпайиб турган каттагина массали пулн кампирнинг хонтахтаси тагига қўйди.\n— Кулни ўша хонадон остонасига сепасан ва ортингга қарамай кетасан. Маржона мароқ билан ёшаргандек ўрнидан турди,\n— рахмат. маржона ташқарига чиққанида негадир хаво бирдан совуб кетганини пайқади. Шошиб такси кутиб турган муюлишга чиқди. Машинага ўтираркан ортидан қорайиб қолган жарликка қараб қўйди. сўнг қўлидаги қўл телефонини ёқди. Кимгадир телефон қилди:\n— Ойижон мен Нуржаҳонга турмушга чиқишга розиман\nдеди. Бу вақтда Фаҳриддин Камолаларнинг уйи рўпарасига етиб келганди. Камола деразадан ташқарига маъюс қараб турган экан йигитни кўриб бироз кўнгли кўтарилди. Йигит майин аммо синиқ жилмайиб “туш” дегандек имлади. Қиз шошиб қолди қайси кўйлагини кийсин? Оқиними ёки қизилини? Таваккал дея иккисини хам киймай қора рангли кумушранг тасмалари бор кўйлагини кийди.\n— Салом алайкум Фаҳриддин ака\nсекин салом берди Камола. Фаҳриддин эса алик хам олмай унга маъноли бир қараб “ортимдан юр” дея имо қилиб олдингга тушди. Иккиси Камолаларнинг маҳаласи тугайдиган жойдан бошланадиган анҳор олдида ҳиёбонга секин киришганида. Фаҳриддин қизга қаради. Йигитнинг оқариб кетган рангпар чеҳраси хам маҳзун қарашлари хам ғалати эди. Камолани энди ростакамига қўрқув эгалади. Секин йигитга қаради. Кўзини ердан узмай турди сўнг эса атрофдаги ям яшил дарахтларга нигоҳини қаратди.\n— Фаҳриддин ака\nМени қўрқитманг. Нима гап? Камола секин савол берди. Фаҳриддин журъат топиб қизга қаради. Кўзидан чиққан кумушранг бир томчи ёшни секин бармоғи билан артди.\n— Йиғлаябсизми? Фаҳриддин ака, нима бўлди ўзи? Мени қўрқитманг!\n— Камола. Сенга бир гапни. Муҳим гапни айтишим керак. Фаҳриддин чидан отилиб келаётган дахшатларни қай бирини бироз одоб билан тушунтиришни билмай керакли сўзни изларди.\n— Мени қўрқитаябсиз\nКамола хам ҳаяжонланиб кетди. Иккиси илк марта мана шу ҳиёбонда танишган эдилар. Қиз шу боғдаги дарахтлар тагидаги ўриндиқда китоб ўқиб ўтиришни яхши кўрарди. Йигит эса уни томоша қилишни яхши кўрарди. Ахийри иккиси хам “Тақдир қилган экан” топишди. Аммо Фаҳриддин бу сеҳрли сўзни мағзи аччиқлигини айтиб ичида сўкинди.\n— Тақдир эмас экан! Нафрат билан Камолага қаради Фаҳриддин :\n— Шифокорлар менда давосиз касаллик аниқлашибди. Сен билан узоқ умр бахтли бўлолмас эканман! Бор йўғи бир\nDaxshatli voqealar 200 toqqiz hayot\nXikoya qaxramonlari xayotiga achinyabsizmi bu shunchaki xayoliy toqima lekin tasirli xikoya demak. AJAL⏳VAQTI 3-QISM Aaaa deya qichqirib baqirib yordam sorardi ... TASHLANDIQ UYGA XUSH KELIBSIZ 2-QISm.229\nGENRI BILAN RICHARD FANARLARINI TUTUB YON ATROFLARNI KOZDAN KECHIRA BOSHLADI ICHKARIGA KIRAVERISHDA JAVONBOR EDI XONA TORIDA KAMEN BOR UCH XONALI OSHXONANI YAM ...


NASA бошқа сайёраларда ишловчи дрон яратди\n18:26 / 07.08.2015 2118\nNASA агентлиги яқин атрофдаги сайёраларни ва астероидларни тадқиқ этишга мўлжалланган дрон прототипини тақдим этди. Уни Swamp Works компанияси муҳандислари ишлаб чиқди.\nExtreme Access Flyer номли аппарат Ойда, Марсда ва астероидларда ишлаши режалаштирилмоқда. Шу тариқа, Ерга бошқа само жисмларининг геологик таркиби ҳамда улардаги фойдали қазилмалар ҳақидаги ишончли маълумотлар етказиб берилади. Ер усти роверлари бунга тўғри келмайди, негаки фойдали қазилмалар одатда кратерларда бўлади.\nExtreme Access Flyer ташқи жиҳатдан квадрокоптерга ўхшайди, аммо унда парраклар ўрнига фазовий ускуналар ўрнатилган. Ой ва Марс атмосферасининг бошқачалиги, астероидларда эса атмосферанинг йўқлиги боис дрон парраклар ёрдамида у ерда парвоз қила олмайди.\nДронни Ердан туриб бошқариб бўлмайди, негаки сигнал узоқ вақт ушланиб қолади. Шу боис унинг учун ландшафт ва мўлжаллар бўйлаб навигация тизими яратилмоқда. Унинг ёрдамида аппарат одамнинг масофавий бошқарувисиз учиши мумкин бўлади.


IRIN: “Серқуёш Ўзбекистоним” мухолифат Коалицияси раҳбари Санжар Умаров билан суҳбат - Фарғона.Ру ахборот агентлиги\nIRIN: “Серқуёш Ўзбекистоним” мухолифат Коалицияси раҳбари Санжар Умаров билан суҳбат\n06.07.2005 00:19 msk\nЎзбекистон ҳукумати Ғарбнинг ўтган ойда Андижонда бўлиб ўтган жиноятларга доир босим билан билдирилаётган халқаро текширув ўтказиш талабини рад этган сари, янги маҳаллий мухолифат гуруҳи бўлган “Серқуёш Ўзбекистоним” Вашингтонни амалдаги ҳукуматга ислоҳотлар ўтказиш борасида қаттиқ босим ўтказишга чақирмоқда. Бу гуруҳ ҳукуматни тинч демократик йўл билан ўзгартириш ва иқтисодни либераллаштириш мақсадини кўзламоқда.\nIRIN: - Сизнинг гуруҳингиз ким томонидан ташкил этилган ва унинг аъзолари кимлар?\nСанжар Умаров: - Коалицияни ташкил этиш ғояси менда Бишкекдаги 24-март воқеаларидан сўнг (Асқар Ақаев ҳокимияти халқ исёни билан ағдарилгач) пайдо бўлди. Ўшанда мен эртами–кечми ўзбек режимини ҳам мана шу ҳолат кутаётганини ҳис қилдим ва у ағдарилгач, унинг ўрнига мамлакатни иқтисодий ва сиёсий хаосдан сақлаб қолувчи бир режа зарурлигини тушуниб етдим.\nМен бу ғояни “Озод Деҳқонлар” партияси раҳбари Нигора Ҳидоятова билан маслаҳатлашдим ва у бизнинг мамлакатимиз учун иқтисодий ҳамда ижтимоий ислоҳотлар дастурини тайёрловчи ташкилот тузиш зарур эканини қўллаб –қувватлади.\nШундай қилиб жорий йилнинг апрель ойи аввалида “Серқуёш Ўзбекистоним” ижтимоий–иқтисодий ислоҳотлар коалицияси ташкил этилди. Кейин Андижон фожеаси содир этилди ва мамлакатдаги сиёсий тизим кутилганидан тезроқ емирилаётгани маълум бўлди.\nАндижон воқеаларига жавобан бизнинг Коалиция кўплаб тадбиркорлар, илмий ходимлар, артистлар ва ўрта бўғин ҳукумат амалдорларини жалб қила бошлади. Бу одамлар биз фақат иқтисодий ислоҳотлар дастури юзасидангина эмас, ўзбек миллатини ҳалокатдан асраб қолиш мақсадида сиёсий ҳокимиятни тинч йўл билан топшириш йўлларини қидириш борасида ҳам фаолият кўрсатишимиз зарур, деб ҳисоблайдилар. Биз амалдаги тузумни тинч ўзгаришларга даъват қилмоқчи эдик.\nIRIN: - Ўзбекистонда мухолифат нуқтаи –назари унча қадрланмайди. Тошкент сизларга қулоқ соладими?\nСанжар Умаров: - “Серқуёш Ўзбекистоним” инқилобий ёки экстремистик ташкилот эмас. Биз барча аъзоларимизни Конституцияни ҳурмат қилишга чақирамиз. Лекин шу билан бирга, Конституцияни ҳурмат қилиш мамлакатимизга таалуқли бўлган долзарб муаммолар ҳақида гапирмаслик керак, дегани ҳам эмас. Биз бу ишни Конституциямиз доирасида олиб борамиз.\nIRIN: -Яқинда АҚШ Давлат котиби Кондолиза Райсга ёзган очиқ хатингизда Андижон воқеаларининг қонли тарзда бостирилиши Ўзбекистон халқини даҳшатга солди, дегансиз. Бу мавзуни давом этдира оласизми?\nСанжар Умаров: - Андижон воқеалари Ўзбекистон аҳолисига амалдаги ҳокимиятнинг асл башарасини яққол кўрсатди. Бизнинг куч ишлатиш салоҳиятига эга бўлган тузилмаларимиз аёллар ва болаларга қарата ўқ отганидан ким даҳшатга тушмаслиги мумкин? Бўлиб ўтган воқеа яна такрорланиши мумкинлигини англаган одамлар узоқ муддат давом этган сиёсий мудроқни тарк этдилар. “Серқуёш Ўзбекистоним” ўтмишда инқилобчи, экстремист каби ёрлиқлардан қўрқиб таваккал қилишни истамаган бу одамлар, ўз халқига қарши курашаётган шафқатсиз тузумни тинч йўл билан бартараф этиш учун ўз умид ва орзуларини эркин ирод қилиш имконига эга бўлишини истайди.\nIRIN: - Бундай воқеаларда сиз мамлакатдаги вазиятни издан чиқарувчи омилларни кўрасизми?\nСанжар Умаров: - Имконсизликдан намойишга чиққан одамларга нисбатан яна бир бор мана шундай ҳолатнинг қўлланиши эҳтимоли бугунги кунда барча онгли ўзбекистонликларни таъқиб этмоқда. Амалдаги ҳокимиятнинг фожеаси, у демократик мухолифат билан мунозарага киришишдан бош тортаётгани Ўзбекистондаги беқарор вазият омили эканини тушуниб етмаганидадир.\nIRIN: - Ўзбекистонда инсон ҳуқуқлари масаласининг бугунги аҳволи ҳақида нима дея оласиз? Сизнинг гуруҳингиз бу масалага эътибор қаратадими?\nСанжар Умаров: - Биз халқаро ҳамжамият ташвиш билдираётганига қарамай, инсон ҳуқуқларига риоя қилинмаётгани амалдаги ҳукуматнинг обрўсини тўкаётганини ва фақат инсон ҳуқуқларига амал қилган ҳукуматгина халқ томонидан қўллаб –қувватланишини яхши ҳис қиламиз. Шу сабабли ҳам АҚШ Давлат котиби Кондолиза Райс хонимга ёзган мактубимизда, биз расман ҳукумат тепасига келадиган бўлсак сиёсий амнистия ўтказиш мажбуриятини олганимизни билдирдик.\nIRIN: - Тадбиркор ва гуруҳ раҳбари сифатида сиз иқтисодий ислоҳотлар ҳақида гапирмоқдасиз. Булар қандай ислоҳотлар ва улар қашшоқликда яшаётган оддий ўзбекистонликлар ҳаётига қандай таъсир кўрсатади?\nСанжар Умаров: - Биз “демократик капитализм” ғоясига асосланган жамият қуришга интилмоқдамиз. Шўро ҳукумати ўрнатилгунча ўзбеклар бутун дунёда тадбиркорлиги билан машҳур бўлганлар. Тижорат бизнинг қонимизда бор. Афсуски, Шўро тузуми ва ҳозирги ҳокимият бизнинг туғма салоҳиятимизга ҳос бўлган “тирик” иқтисод қуришимизга йўл бермади. Фаол иқтисод халқни меҳнат билан топилган мулкни мусодара қилишдан ҳимоя қила олувчи давлатдагина шаклланади. Бугун Ўзбекистонда бунинг акси кузатилмоқда. Тузум катта солиқлар туфайли бировнинг фермаси ёки бизнесини тортиб олиш асносида катта ва кичик амалдорларнинг фаровон ҳаётини таъминлаш асосига қурилган. Бу эса ишчи ўринлари яратишга асос бўлувчи хориж сармояларининг кириб келишига тўсқинлик қилмоқда. Шунинг учун биринчи навбатда солиқ ва бошқарув тизимини радикал тарзда ўзгартириш лозим, яъни, ҳукумат амалдорлари ўз лавозимларидан фойдалана олмасинлар.\nҲа, Ўзбекистондаги қашшоқлик бизнинг асосий муаммоимиздир. Лекин қашшоқлик ҳукуматимиз сиёсати маҳсули ҳамдир. Ўзингиз биласиз, ўзбекларнинг кўпчилиги қишлоқда меҳнат қилади. Кўпчилик ўзбеклар ҳаётини фаровонлаштиришнинг энг осон ва қулай йўли – фермерларга ўзлари етиштирган ҳосил учун даромадини олиш имконини яратишдир. Бу эса биринчи навбатда пахта монополиясини бекор қилиш ва пахта хом ашёси учун тўловларни тартибга солишдир. Иккинчидан, қишлоқ хўжалигини пахтадан юқори сифатли мева -сабзавотлар етиштиришга ихтисослаштириш борасида узоқ муддатли дастур қабул қилиниши лозим. Бу мақсадга бозор омили орқали етиш мумкин. Мен ишонаманки, фермерларга ўз меҳнатлари самарасини кўриш имкони яратилса, мамлакатимиз Марказий Осиёнинг ҳавас қилса арзигулик мамлакатига айланади.\nIRIN: - Ўтган ҳафтада президент Каримов “фуқароларнинг ҳаётини яхшилаш”га қаратилган иқтисодни либераллаштириш, ўрта ва кичик бизнес устидан расмий назоратни камайтириш тўғрисидаги қарорларни имзолади. Бу қарорлар ҳукуматнинг ислоҳотларга тайёр эканини кўрсатадими?\nСанжар Умаров: - Биз бу йўлдан ўтганмиз! Агар кичик бизнесни ривожлантириш омили бўлган бозор иқтисодини қуриш учун ҳукумат қарорларигина кифоя қилганида эди, Ўзбекистон аллақачон жаннатга айланган бўларди. Амалдаги тузумнинг иқтисодий сиёсати ўша қарорлар ёзилган қоғозчалик қимматга эга эмас. Охирги ўн беш йил ичида биз бунга юз марталаб гувоҳ бўлдик. Иқтисодни либераллаштириш ва кичик бизнеснинг ривожланиши учун ягона омил мамлакатни эгоистик ҳукумат назоратидан холи қилишдир.\nIRIN: - Президент даъватингизга қулоқ солишига сизни нима умидлантиради? Агар у таклифларни инкор этса қандай йўл тутасиз?\nСанжар Умаров: - Мен, президент биз Ўзбекистонни ҳалокатдан сақлаб қолувчи ягона имконият эканимизни тушунишига умид қиламан.\nМанба - IRIN (http://www.irinnews.org)


24 ноябрда чиқаётган ҳамёнбоп Xiaomi смартфони – Poco M3 хусусиятлари ва видеоси! - Terabayt.Uz\n24 ноябрда чиқаётган ҳамёнбоп Xiaomi смартфони – Poco M3 хусусиятлари ва видеоси!\n«Хитойча Apple» шу пайшанба – 26 ноябрь куни Redmi бренди остида янги 5G-смартфонларни тақдим этишини айтган. Улардан иккитаси – Redmi Note 9 5G ҳамда Redmi Note 9 Pro 5G моделлари бўлиши маълум, лекин учинчиси аниқ эмас.\nЎҚИНГ: 150 доллардан бошланувчи 5G-смартфонлар – Redmi Note 9 ва Note 9 Pro: аниқ тақдимот куни, нарх ва хусусиятлари\nШу билан бирга, Xiaomi корпорацияси ўзининг ҳамёнбоп девайслар чиқаришга ихтисослашган яна бир – Poco (ёки POCOPHONE) бренди остида бошқа бир смартфонни ҳам тайёрлаган. Poco M3 деб номланаётган ушбу гаджетни Redmi’нинг янги моделларидан ҳам олдин, яъни 24 ноябрда намойиш қилишади.\nPoco M3 ҳақидаги айрим маълумотларни компания аллақачон эълон қилди. Жумладан, мазкур модел Qualcomm Snapdagon 662 процессори базасига қурилган:\nИнсайдерлар берган маълумотларга кўра, Poco M3 тезкор хотираси 4-8 гигабайтлик, доимий хотираси эса 64-256 гигабайтлик вариантларда таклиф этилади.\nИккинчи тизер эса Poco M3 экранининг ўлчами диагоналига 6,53 дюймлик эканидан ва унинг юқори қисмида олд камера учун томчисимон ўйиқ мавжудлигидан далолат бермоқда:\nXiaomi ушбу смартфонида бармоқ изи датчигини корпуснинг ён қиррасига ўрнатмоқда. Унинг аккумулятори эса 6000 мА/соатлик ток сиғимига эга бўляпти.\nPoco M3 бош камерасининг уч модулли эканлигини расмий видеороликда кўрсатишган:\nБу қурилма бош камерасининг асосий сенсори 48 мегапикселлик, селфи-камера сенсори эса 8 мегапикселлик бўлишини айтишмоқда. Poco M3 ҳақидаги янгиликлардан биринчилар қаторида хабардор бўлиш учун бизни кузатишда давом этинг.\n#Xiaomi #Android смартфон #POCOPHONE #Xiaomi Pocophone #Xiaomi Poco #Xiaomi Poco M3


АНДИЖОНЛИК ЭРКАК ХОТИНИНИ ЎЛДИРИБ, ҚАЙНОНАНИНГ УЙИГА ЎТ ҚЎЙМОҚЧИЙДИ. АММО… - 11 Мая 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Май » 11 » АНДИЖОНЛИК ЭРКАК ХОТИНИНИ ЎЛДИРИБ, ҚАЙНОНАНИНГ УЙИГА ЎТ ҚЎЙМОҚЧИЙДИ. АММО…\nАНДИЖОНЛИК ЭРКАК ХОТИНИНИ ЎЛДИРИБ, ҚАЙНОНАНИНГ УЙИГА ЎТ ҚЎЙМОҚЧИЙДИ. АММО…\nАндижонда шу йил 21 апрел куни эр-хотин жанжали оқибатида аёл аразлаб онасиникига кетиб қолганди. Эр эса қайнонасиникига бориб хотинидан уйга қайтишни талаб қилди. Аёл истамади. Қайсарлик қилиб туриб олди. Шунда эркак қўлига пичоқни олди-ю, хотини сўйишга тутинди. Кейин эса қайнонанинг уйига бензин сепиб ўт қўйишни ихтиёр этди. Хайриятки, ҳеч бирига улгурмади. Ҳуқуқни муҳофаза қилиш ташкилоти ходимлари вақтида тўхтатиб қолишди.\nЭркак суд ҳукмига кўра 15 кеча-кундузга қамалди ва яна 4 млн 460 минг сўм миқдоридаги жаримага тортилди.\nШу ўринда бир ҳақиқатни айтиб ўтиш ўринли бўлади. Негадир ҳозир ёшлар сабрсиз, иродасиз бўлиб кетишди. Сал асабига тегсангиз, ўзини осишга, ё сўйишга тутинади. Ваҳоланки, биз ўта кучли иродага эга, вужудида матонат, мардлик ғиж-ғиж тўлган халқ фарзандимиз. Ота-буваларимиз 33-йилги очарчиликларни ҳам мардона енгиб ўта билишган. Нега биз нозиклашиб кетдик? Одам ўлдириш, жонига қасд қилиш гуноҳлигини, бунинг ажрини тўлаш мушкуллигини биламиз-у, билганимиздан қолмаймиз. Қиссадан ҳисса шуки, ўша андижонлик эр-хотин ҳам, жонига қасд қилган боғча мудираси ҳам Оллоҳни ёддан чиқармаса, шайтон йўриғида қолмаса, муросаи-мадора деса бўларди-ку! Афсус!


Ўзбекистонга яна 1 млн доза ўзбек-хитой вакцинаси олиб келинди - 30.06.2021, Sputnik Ўзбекистон\nБу ушбу вакцинанинг Ўзбекистонга келтирилган 7-партияси бўлиб, худди шунча миқдорда 29 июнь куни ҳам келтирилган эди. 30.06.2021, Sputnik Ўзбекистон\nТОШКЕНТ, 30 июн - Sputnik. Ўзбекистонга 30 июнь куни яна 1 миллион доза ZF-UZ-VAC2001 вакцинаси олиб келинди, деб хабар беради Соғлиқни сақлаш вазирлиги матбуот хизмати.Бу ушбу вакцинанинг Ўзбекистонга келтирилган 7-партияси бўлиб, худди шунча миқдорда 29 июнь куни ҳам келтирилган эди. Бундан аввал ZF-UZ-VAC2001 нинг:27 мартда — 1 миллион доза,27 апрелда — 1 миллион доза,18 майда — 1 миллион доза,19 майда — 500 минг доза,10 июнда — 1 миллион доза,29 июнда — 1 миллион доза партиялари келтирилган.Шундай қилиб, Ўзбекистоннинг вакцина захираси 7,4 миллион дозага етмоқда. Айни пайтга қадар шундан 3,5 миллион дозадан ортиғи вакцинация жараёнларида қўлланилди.Маълумот учун, ZF-UZ-VAC2001 коронавирусга қарши янги рекомбинант вакцина бўлиб, Хитой Фанлар академияси Микробиология институти олимлари томонидан яратилган, Anhui Zhifei Longcom Biopharmaceutical Co.Ltd фармацевтика компанияси томонидан ишлаб чиқилган. Вакцинанинг клиник тадқиқотлари ўзбекистонлик олимлар билан ҳамкорликда олиб борилган.\n09:47 30.06.2021 (янгиланди: 09:50 30.06.2021)\nБу ушбу вакцинанинг Ўзбекистонга келтирилган 7-партияси бўлиб, худди шунча миқдорда 29 июнь куни ҳам келтирилган эди.\nТОШКЕНТ, 30 июн - Sputnik. Ўзбекистонга 30 июнь куни яна 1 миллион доза ZF-UZ-VAC2001 вакцинаси олиб келинди, деб хабар беради Соғлиқни сақлаш вазирлиги матбуот хизмати.\nБу ушбу вакцинанинг Ўзбекистонга келтирилган 7-партияси бўлиб, худди шунча миқдорда 29 июнь куни ҳам келтирилган эди. Бундан аввал ZF-UZ-VAC2001 нинг:\nШундай қилиб, Ўзбекистоннинг вакцина захираси 7,4 миллион дозага етмоқда. Айни пайтга қадар шундан 3,5 миллион дозадан ортиғи вакцинация жараёнларида қўлланилди.


Тадбирларнинг очилиш маросимида таъкидланганидек, қишлоқ хўжалиги ва озиқ-овқат саноати мамлакатимиз иқтисодиётининг жадал ривожланаётган тармоқларидан ҳисобланади. Жорий йилнинг биринчи ярмида қишлоқ хўжалиги маҳсулотлари етиштириш ҳажми 6,5 фоиз, озиқ-овқат маҳсулотлари ишлаб чиқариш суръати эса 21,6 фоиз ўсгани бунга яққол далил бўла олади. Бу Президентимиз ташаббуси билан иқтисодиётни барқарор тараққий эттириш, саноат тармоқларини диверсификация қилиш ва уларнинг рақобатбардошлигини кучайтириш мақсадида изчил амалга оширилган ислоҳотлар самарасидир, албатта.\nЭътиборли жиҳати шундаки, юртимизда кўп миқдорда қишлоқ хўжалиги маҳсулотларини етиштириш баробарида, уни қайта ишлаш ҳажми ҳам муттасил ортиб бораётир. Бунда жойларда замонавий корхоналар ташкил этилаётгани айни муддао бўлаяпти. Масалан, шу йилнинг олти ойида 1866 та ишлаб чиқариш қуввати ишга туширилган бўлса, шундан 461 таси озиқ-овқат саноати ҳиссасига тўғри келди. Натижада кўплаб турдаги қандолат, консерваланган мева-сабзавот ва гўшт-сут маҳсулотлари ишлаб чиқариш ўзлаштирилди.\nТизимга замонавий технологияларни кенг жалб этиш, мавжуд қувватларни техник ва технологик жиҳатдан модернизациялаш лойиҳалари рўёбида анъанавий тарзда ўтказиб келинаётган кўргазмалар муҳим аҳамият касб этмоқда. Негаки, бу тадбирларда юртимиз ва хориж компаниялари томонидан ишлаб чиқарилган юқори унумли ҳамда тежамкор ускуналар намойиш этилаётир.\nЙигирманчи марта ўтказилаётган халқаро кўргазмаларнинг бирлашган экспозициясида маҳаллий ишлаб чиқарувчилар билан бирга, Ҳиндистон, Хитой, Беларусь, Шри-Ланка, Италия, Швейцария, Германия, Индонезия сингари 15 га яқин мамлакатдан 50 дан зиёд компаниялар ўз маҳсулотлари билан қатнашмоқда.\n— Биз кўргазмага ўзбекистонлик ишбилармонлар билан ҳамкорлик алоқаларини ўрнатиш, шу орқали бизнес фаолиятимизни юртингиз билан боғлаш ниятида келганмиз, — дейди Шри-Ланканинг “Stassen” компанияси вакили Ачала Ламасурия. — Чунки бу ерда яратилган қулай ишбилармонлик муҳити, жадал ривожланаётган иқтисодиёт тармоқлари чет элликлар, хусусан, салкам 40 йиллик тарихга эга компаниямиз жамоасининг қизиқишига сабаб бўлмоқда. Бизнинг компаниямиз чой ишлаб чиқаришга ихтисослаштирилган бўлиб, тайёр маҳсулотнинг асосий қисми экспорт қилинади. Кўргазманинг биринчи кунидаёқ мамлакатингиз тадбиркорлари билан амалий музокараларга киришиб, янги лойиҳалар устида муҳокамалар олиб бораяпмиз. Ўйлайманки, унинг амалга оширилиши икки томонлама фойдали бўлади.\nКўргазмаларда тўртта махсус бўлим фаолият кўрсатаяпти. Уларда қишлоқ хўжалиги техникалари, чорвачилик, паррандачилик ва ветеринария асбоб-ускуналари, минерал ўғитлар ҳамда препаратлар, хом ашёни чуқур қайта ишлаш линиялари, мева-сабзавотни қуритиш ва қадоқлаш ускуналари, қандолатчилик учун минитехнологиялар, шунингдек, озиқ-овқат маҳсулотлари ҳамда чанқовбосди ичимликлар намойиш қилинмоқда. Айниқса, республикамиз ишбилармонлари томонидан таклиф этилаётган маҳсулотлар сифатининг юқорилиги, бежирим дизайни ва инновацион ечимлар татбиқ қилингани билан барчага маъқул бўлмоқда. Мисол учун, пойтахтимиздаги “Inter Plast Tashkent” масъулияти чекланган жамиятида консерваланган палов пишириш ўзлаштирилганига нима дейсиз?!\n— Ишлаб чиқаришни дастлаб металл консерва банкаларини маҳаллийлаштиришдан бошлаганмиз, — дейди ушбу жамият раҳбари Ҳикмат Абдуллаев. — Бугунги кунда буюртмачиларга диаметри 99 миллиметрдан 153 миллиметргача бўлган турли ўлчамдаги шундай қадоқлаш воситаларини етказиб бераяпмиз. Шу йилдан бошлаб эса ўзбек миллий таоми — паловни консервалашни йўлга қўйдик. 335 ва 670 граммлик идишларга жойланган бу маҳсулотни икки йилгача сақлаш мумкин. Шу боис унга чет элда ҳам талаб ортиб бормоқда. Кўргазмага ташриф буюрган хорижлик мутахассисларнинг маҳсулотимизга қизиқиши ҳам шундан далолатдир.\nЎзбекистон Республикаси Қишлоқ ва сув хўжалиги вазирлиги кўмагида “Expo Position” компанияси томонидан ташкил этилган мазкур кўргазмалар уч кун фаолият кўрсатади. Уларнинг доирасида маҳаллий ва хорижий компаниялар янги маҳсулотларининг тақдимотлари, шунингдек, озиқ-овқат саноати корхоналари ўртасида танловлар ўтказилиши кўзда тутилган.\nМазкур рукндаги бошқа мақолалар: « Модернизация — тараққиёт таянчи\tАнъана ва замонавийлик »


Россияда Ravon автомашиналари нархи ошади - BBC O'zbek\nРоссияда Ravon автомашиналари нархи ошади\nЎзбекистон автосаноатининг экспорт учун мўлжалланган Ravon маркали машиналари нархи ошиши кутилмоқда.\nSputnik агентлигига кўра, Ravon автомашиналари нархи яқин вақтда 20 минг рублга кўтарилади.\nИлгари 390 минг рубл бўлган Ravon 409 минг рубл, кўпроқ қулайликларга эга модели 509 минг рублгача қимматлайди.\nНархлардаги ўзгаришлар, Ravon машиналарининг Россияда тобора оммалашиб бораётгани билан изоҳланган.\nАйтилишича, кейинги пайтда ўзбек машиналарига талаб юқори, ҳатто уни етказиб беришга улгуриш ҳам қийин кечмоқда.\nТаҳлилчилар фикрича, машиналар нархи ошгани унга талабни туширмайди. Аксинча, россиялик ишқибозларни ўзбек машиналарининг нисбатан арзонлиги, табиий шароитга мослиги, асосийси хавфсизлик талабларига жавоб бериши қониқтирмоқда.\nЎзбекистонда Daewoo маркаси остида ишлаб чиқарилган машиналар 2016 йилда Россияда Ravon номи остида сотила бошланган.\nКомпания Ravon маркаси фақат Россия бозори доирасида ривожлантирилишини маълум қилган.\nNexia, Gentra ва қатор бошқа моделлар янги бренд остида ишлаб чиқарилиши айтилган.\nДастлаб мутахассислар ҳам Россия бозори учун лейблнинг ўзгартирилиши ўзбек автомобилларининг Россияда шундоқ ҳам қисқараётган бозорига катта зарба бўлишини башорат қилишган, 20 йил давомида яратилган брендни сақлаб қолиш кераклигини айтганлар.\nКўринишича, ўзбек машиналари ўтган вақт ичида Россия бозоридаги рақобатга бардош берган.\n2015 йил бошида Россиядаги иқтисодий инқироз Ўзбек автомобиллари нархига ҳам таъсир қилган, минглаб машиналар сотилмаган, нархи тушиб кетган.\nGM ширкати ҳам Россия бозорига Chevrolet Cobalt ва Chevrolet Spark автомобилларини етказишни тўхтатишини, буни Россия бозорининг мавҳумлиши билан тушунтирганди.\nБироқ бу Ўзбекистоннинг ичида машиналар нархига ҳеч ҳам таъсир қилмаган.\n2014 йилда Қозоғистон ҳам Ўзбекистонда ишлаб чиқарилувчи "Нексия" автомобилларини техник регламентга тўғри келмаслиги важидан импорт қилишни тўхтатган эди. Бироқ, шу йил ўртасида қозоқ бизнесменлари яна ўзбек машиналарига қизиқиш билдиришган. Аниқроғи, Қозоғистон Ўзбекистон билан қўшма корхона очиш борасида таклифлар ўртага чиққан.\nҚозоғистон билан ҳамкорлик истиқболлари муҳокамаси ўзбек автомобил саноатидаги коррупция иддаолари юзасидан жиноий текширувлар давом этаётган пайтга тўғри келган.\nАпрел ойида "Ўзавтосаноат" бошқарув раисининг ўринбосари ва 'GM-Uzbekistan' қўшма корхонаси бош директори Тохиржон Жалиловнинг лавозимидан четлатилгани хабар қилинганди.\nДавлат ширкати 'GM-Uzbekistan' автомобилларини сотиш бўйича йирик коррупцион схема амал қилиши ҳақидаги даъволарни рад этиб чиққан.\nВ 2008 йилда "Ўзавтосаноат" ва Daewoo ширкати 2002 йилда банкрот бўлиши ортидан Ўзбек бозорига кирган Американинг General Motors ширкати ҳамкорлигида UzDaewooAutoнинг вориси GM-Uzbekistan тузилган.\nСобиқ Чкалов заводи ҳудудида ширкатнинг Тошкент филиали очилиб, Chevrolet Captiva, Tacuma ва Epica, 2012 филда Chevrolet Malibu автомобиллари ишлаб чиқарила бошланган.\nЎзбекистоннинг ички бозорида сотиладиган атомобилларнинг 90 фоиздан кўпроғи "GM -Uzbekistan" ҳиссасига тўғри келади.\n"General Motors" дунёнинг бошқа биронта бозорида бу каби йирик ҳиссага эга эмас.\n'GM-Uzbekistan' ҳиссаларининг 75 фоизи Ўзбекистон ҳукуматига тегишли.


Сандиқда ётган 75 миллион диплом - Darakchi\nЖАМИЯТ 23.04.2014, 15:36\nХалқаро Меҳнати ташкилоти ҳар йили бандлик масаласига бағишланган хисобот эълон қилади. Яқинда эълон қилинган Ҳисоботда жахон иқтисодиёти паст кўрсаткичлар билан ўсиб бораётгани сабаб бандлик муаммоси бартараф этилмаётгани таъкидланади. Жахон иқтисодий инқирози кўплаб корхоналарни касодга учратди. Бу эса миллионлаб одамларни ишдан махрум қилди.\nГай Райдер нима дейди?\nТахлилчилар 15 ёшдан 24 ёшгача бўлганлар орасида ишсизлик кўплигидан хавотирга тушмоқда. Бугунги кунда ишга яроқли ёшларнинг тахминан 13,1 фоизи ишсиз экан. Бу катта ёшдагилар ўртасидаги ишсизликдан уч баробар кўпдир.\nМазкур муаммо ўқиш ва ишламайдиган ёшлар кўпайиб бораётган Яқин Шарқ, Шимолий Африка, Лотин Америкаси, Жанубий Европа, Кариб хавзаси, Шарқий ва Жанубий Осиёдаги мамлакатларида яққол кўзга ташланмоқда. “2013 йил якунларига қараганда, ўтган йили 202 миллион ишсиз рўйхатга олинган. Бу 2012 йилга нисбатан 5 миллион кўпдир” — деди Халқаро Мехнат ташкилоти бош директори Гай Райдер.\nКўриниб турибдики, жахон ахолисининг ишга яроқли 6,1 фоизи ишсиз экан. Гай Райдер асосий зарба ёшларга берилаётганини эслатиб ўтар экан, 15 ёшдан 24 ёшгача бўлган ишсизлар сони 74,5 миллионга етганини таъкидлади.\nАгар вазият шу даражада ривожланадиган бўлса, у холда 2018 йилга бориб жахонда ишга яроқли ахолининг 215 миллиони ишсиз бўлади. Шу давр мобойнида хар йили ўртача 42,6 миллион киши жахон мехнат бозорида банд бўлиши керак. Аммо, атиги 40 миллионга яқин иш ўрни яратилиши кутилмоқда.\nСандиқда ётган 75 млн диплом\nБМТ мутахассислари жахондаги ишсизларнинг кўпайишига иқтисодиётдаги тараққиётнинг пастлиги сабаб бўлаётганини айтишади. Замонимизнинг долзарб ва ер шари ахолисини ташвишга солаётган муаммоларидан бири шубхасиз ишсизликдир.\nБугунги кунда дунёнинг турли нуқталарида олий маълумотли бўлишга қарамай нафақат яхши, балки, оддий иш топиш хам мушкул бўлиб қолди. Жахонда олий маълумот тўғрисида диплом олган мутахассисларнинг иш билан таъминланиши хам асосий муамолардан бири бўлиб турибди. McKinsey консалтинг компанияси ўтказган тадқиқот натижаларига қараганда, дунёда олий ўқув даргохини битирган 75 миллион талаба иш билан таъминланмаган.\nИшсизлик бўйича “ким ўзар”\nИшсизлар сони бўйича Мавритания биринчи ўринда турибди. Бу мамлакатда ишга яроқли ахолининг 30,89 фоизи ишсиз экани маълум қилинди.\nИталияда бу рақам шу йилнинг феврал ойида 13% ташкил қилди. Мамлакат Миллий статистика институтнинг маълум қилишича, ўсмирлар ўртасидаги ишсизлик 42,3 фоизни ташкил қилади.\nКипр ва Грецияда хам шу каби холатни кўриш мумкин. Еврохудудда февраль ойида ишсизлик 11,9 фоизни ташкил қилди.\nҒарб иқтисодчиларининг сўзларига қараганда, ишсизлик нафақат қолоқ, балки ривожланган мамлакатларнинг ҳам асосий муаммоларидан бирига айланиб қолди.\nТадқиқотчилар ишсизлик рухий стрессга сабаб бўлишини айтишади. Америкалик олимларнинг сўзларига қараганда, бир йил ишсиз юриш беш йиллик умрнинг заволига айланар экан. Ишсизлик жиноятчилик ва гиёхвандлар сонининг ортишига, ўз жонига қасд қилувчиларнинг кўпайишига сабаб бўлади. Мана шунинг ўзиёқ ишдан айрилган ва тақдир хукмига ташланган инсон жамият учун хавфли эканини англатади.\nБизда бошқача манзара\nМамлакатимизда аҳоли бандлигини таъминлаш, унда кичик бизнес ва хусусий тадбиркорликни, айниқса касаначилик меҳнатини ривожлантириш ҳамда ролини оширишга алохида эътибор қаратилмоқда.\nЎзбекистонда хукумат томонидан 2014 йилда иш ўринлари ташкил этиш ва аҳоли бандлигини таъминлаш дастури ишлаб чиқилган. Дастурдан кўзланган мақсад – демографик омиллар ва иқтисодиётдаги таркибий ислоҳотларни ҳисобга олган ҳолда ҳудудлар ва иқтисодиёт тармоқларининг салоҳиятини ишга солиш, меҳнат ресурсларидан оқилона фойдаланиш, бандлик ва тадбиркорликнинг самарали шаклларини ривожлантиришга ҳар томонлама кўмаклашиш орқали аҳоли бандлигини таъминлаш бўйича кенг миқёсдаги ва бир-бири билан ўзаро боғлиқ чора-тадбирларни амалга оширишдан иборатдир.\nМамлакатимизда 2014 йилда 983,6 мингта иш ўрни ташкил этиш назарда тутилмоқда. Асосий эътибор таълим муассасаларининг битирувчиларини, аёлларни, ногиронларни ҳамда аҳолининг ижтимоий қўллаб-қувватлашга муҳтож бошқа тоифаларини ишга жойлаштиришга қаратилган.\nШ.Тўлаганов, Сиёсий шарҳловчи


Тожикистонда Юлдуз Усмонова концерти бўлиб ўтди. Хонанданинг ўзи бундан бехабар » Ўзбекистон янгиликлари – Zamin.uz\nТожикистонда Юлдуз Усмонова концерти бўлиб ўтди. Хонанданинг ўзи бундан бехабар\n26 декабрь 2019, 19:12\nТожикистоннинг Сўғд вилояти Истаравшан шаҳрида яшовчи аҳоли Юлдуз Усмонова концертига чипта харид қилиб, концерт куни саҳнада сохта хонандага дуч келди. Бу ҳақда «Axbor.com» нашри хабар берди деб Дарё ёзмоқда.\nМаълум бўлишича, концерт ташкилотчиларидан бири бўлган Жамшид исмли шахс билетлар сотувидан қарийб 110 минг сомони (11,3 минг доллар) ишлаб олган.\nТашкилотчилар ҳақиқий Юлдуз Усмонова концерти учун 350 сомони (36 доллар)га 300 дан ортиқ чипта сотган. Хонанданинг концерти 25 декабрь куни Истаравшан шаҳридаги «Садбарг» ресторанида ўтказилиши белгиланган.\nКонцерт бошланган вақт саҳнага кўзойнак таққан аёл чиқиб қўшиқ айта бошлаган. Бироқ мухлислар унинг ҳақиқий Юлдуз Усмонова эмаслигини пайқаган. Концерт вақтида ҳақиқий хонанда ўзининг Instagram’ида тўғридан-тўғри эфир қилганида уларнинг шубҳаси янада ортган.\nАлданган мухлислардан бири Юлдуз Усмонова маъмури билан боғланиб, концерт ҳақида сўраган. У Истаравшандаги концертни рад этиб, хонанда Тошкентда эканини айтган. Хонанданинг ўзи ҳам ижтимоий тармоқдаги саҳифасида Zo‘r TV телеканали павильонида 26 декабрда янги альбоми тақдимотининг суратга олиш жараёни бўлиб ўтиши ва унга тайёргарлик кўраётганини билдирган.\nАлданган мухлислар бундан ғазабланган, аммо улар бу борада ҳуқуқ тартибот идораларига мурожаат қилганми-йўқми — хабарда айтилмаган.\nЯнгиликлар » Маданият » Тожикистонда Юлдуз Усмонова концерти бўлиб ўтди. Хонанданинг ўзи бундан бехабар\n19:50 Юлдуз Усмонова Нукусда концерт беради\n15:02 Юлдуз Усмонова Тожикистонда! Хонанданинг 10 мартдаги концерти бекор қилиндими?\n16:53 21 март куни Юлдуз Усмонова Тошкентда концерт қўяди


ҚИШЛОҚ ОБОД БЎЛСА, КЎНГИЛ ҲАМ ОБОД БЎЛАДИ - Ўзбекистон овози газетаси\nДилором АБДУРАҲИМОВА, Наманган вилоят Кенгашидаги ЎзХДП гуруҳи раҳбари:\n— «Обод қишлоқ» дастури тўғрисидаги Президент фармони соҳада амалга оширилаётган ислоҳотларга янгича суръат ва сифат бағишлади. Айниқса, дастурни 2018 йилда амалга ошириш бўйича қўшимча чора-тадбирлар тўғрисидаги қарор қишлоқларимизда аҳоли турмушини янада юксалтириш йўлидаги муҳим ҳужжатлардан бири бўлди.\nКўз олдимизга келтириб кўрайлик, бир пайтлар қишлоқда нима бор эди?.. Колхознинг идораси, яна мактаб, агар бўлса, болалар боғчаси бўларди. Улар қишлоқлардаги энг муҳташам бино ҳисобланарди. Озиқ-овқат ва саноат моллари аралаш сотиладиган «Сельмаг» ҳам кўзимизга маҳобатли кўринарди.\nБугунчи?.. Бугун энг олис қишлоқларгача замонавий саноат корхоналари кириб бораяпти. Ижтимоий инфратузилма ривожланиб, шаҳармонанд даҳалар, замонавий инфратузилмани мужассам этган обод гузарлар барпо этилмоқда, аҳолининг турмуш маданияти, фаровонлиги кун сайин ўсаяпти.\nНаманган вилоятида ҳам «Обод қишлоқ» дастури ижросини таъминлашга қизғин киришилди. Вилоят ҳудудидаги қишлоқлардаги маҳалла ва хонадонларга кириб бориш орқали аҳоли билан мулоқотлар ўтказилди. Ҳар бир тумандан иккитадан инфратузилмалари эскирган ва яроқсиз аҳволга келиб қолган жами 22 қишлоқ дастурга киритилди.\nЖорий йилда Мингбулоқ туманининг Мулкобод ва Кичик Жомашўй, Косонсойнинг Ширинбулоқ ва Қорасув, Наманган туманининг Шамсикўл ва Шўрқўрғон, Нориннинг Қоратери ва Қўшчек, Попнинг Кенагас ва Ғурумсарой, Тўрақўрғоннинг Оқтош ва Гулистон, Уйчининг Мевазор ва Хўжаобод, Учқўрғоннинг Гулистон ва Қўғай, Чортоқнинг Алихон ва Ободдиёр, Чустнинг Лайлакуя ва Шербулоқ, Янгиқўрғон туманининг Бўстон ва Қизилёзи каби қишлоқлари обод қишлоққа айлантириладиган бўлди.\nДастурга киритилган қишлоқларда ички ва хўжалик йўлларини, коммунал хизмат кўрсатиш тармоқларини таъмирлаш, ижтимоий инфратузилма объектларини қуриш ишлари олиб борилади. Ичимлик суви таъминотини яхшилаш, бозор инфратузилма объектларини қуриш ва бошқа бунёдкорлик ҳамда ободонлаштириш ишлари амалга оширилади. Дастлабки ҳисоб-китобларга кўра, бу мақсадларга 127 миллиард сўмдан зиёд маблағ сарфланиши кўзда тутилмоқда.\n«Обод қишлоқ» дастури доирасида вилоятда биринчи киришилган лойиҳа бугун якунланиш арафасида. Уйчи туманининг Мевазор маҳалласи бир вақтлар чиндан ҳам обод эди. 1000 нафардан зиёд киши истиқомат қиладиган бу маҳаллада собиқ паррандачилик фабрикаси ишчилари учун 1980 йилларда қурилган 5 та икки қаватли уй мавжуд.\nЎтган давр мобайнида кўп қаватли уйларга коммунал хизматлар кўрсатиш тизими издан чиқди. Негаки, хонадонларнинг эгаси бор, уйлар эса ҳеч кимники эмас. Бино нураб-тўкилиб, маиший-коммунал, санитария тармоқлари йўқ бўлиб кетган. Бу ерда яшовчиларнинг кундалик турмуш шароити ниҳоятда оғир даражага етганди. Кўпчилик ўз ҳолича ҳовлига ҳожатхона, молхона ва бошқа ёрдамчи хўжалик иншоотлари қуриб олгани ҳам рост. Натижада жуда хунук манзара ва антисанитария муҳити пайдо бўлганди. Энг ёмони, ҳудудда яшовчилар шунга ўрганиб қолаётганди. Дастур асосида амалга оширилган ишлар натижасида бугун маҳалла бутунлай янгича қиёфа касб этди. Маиший шарт-шароитлар яхшиланди. Бу, албатта, маҳалла аҳли онг-тафаккурига ҳам ижобий таъсир қилишига шубҳа йўқ.\nБугунгача кўп қаватли уйларнинг томи шиферланиб, кириш эшиклари алмаштирилди. Ҳудудга ичимлик суви тармоғи тортилди. Ҳовли атрофи девор билан ўралди. Маҳаллий эҳтиёждан келиб чиқиб, ҳовлида тандирхона ва бошқа умумфойдаланиш учун маиший-хўжалик қурилмалари барпо этилди. Уйлар ўртасидаги майдонларга 200 тупдан зиёд манзарали ва мевали кўчат, турли гуллар экилиб, боғ ва гулзорлар ташкил қилинди. Айни пайтда биноларнинг фасад қисмида пардозлаш ишлари давом этмоқда.\nПрезидентимизнинг вилоятимизга ташрифларидан сўнг лойиҳа кўлами янада кенгайди. Умумий ишлар ҳажми 7 миллиард сўмдан зиёд бўлиши кўзда тутилмоқда. Ҳудуддаги 15-умумтаълим мактаби, 39-мактабгача таълим муассасаси тубдан таъмирланади. Канализация тармоғи тортилади, тўрт километрдан кўпроқ йўлга асфальт босилади. Шу мақсадда бугун биргина қурилиш-ободонлаштириш ишларида 100 нафардан ортиқ киши ишламоқда\nШундай объектлардан яна бири — Тўрақўрғон туманидаги «Оқтош» қишлоғининг «Оқтош» маҳалласидир. Маҳаллада дастур асосида яқиндагина бошланган бунёдкорлик ишлари кун сайин юқори суръат касб этмоқда. «Обод қишлоқ» дастурига мувофиқ Оқтошда ҳам ишлар эътиборга муҳтож уйларни таъмирлашдан бошланди. Кўп қаватли уйларнинг томи ва фасадини реконструкция қилиш, канализация тармоғи тортиш, ёрдамчи маиший-хўжалик бинолари ва болалар майдончаси қуриш, ҳовли атрофини 6,2 километрдан зиёд девор билан ихоталаш режалаштирилган.\nБундан ташқари, маҳалладаги Бобур, Осойишта, Навоий кўчаларидаги 549 ҳовли-хонадонда қурилиш-таъмирлаш ишлари амалга оширилади. Айни пайтда ушбу объектда 4000 дан зиёд киши меҳнат қилмоқда.\nДастур бўйича қишлоқда 250 ўринли боғча қуриб берилиши оқтошликларнинг қувончига қувонч қўшганини МФЙ раиси Валижон Сатторовдан эшитиб, уни табрикладик. Чунки бугун ўсиб келаётган ёш авлод тарбияси энг долзарб масаладир.\nДастурий мақсадлардан келиб чиқиб, биз, маҳаллий Кенгашлар депутатлари ҳам тарғибот ишлари олиб бормоқдамиз. Қишлоқларнинг меъморий қиёфасини тубдан янгилаш, йўл-транспорт, муҳандислик-коммуникация инфратузилмаси ҳамда ижтимоий соҳа объектларини барпо этишдан мақсад — аҳолининг турмуш маданиятини юксалтириш ва айни вақтда дунёқарашини кенгайтириш. Бу хайрли ишлар қишлоқ кишиларини боқимандалик кайфиятидан чиқариши зарур. Бизга кимдир келиб қилиб беради, давлатимиз ижтимоий ёрдамини аямайди, деб қараб туриш ярамайди. Энди ҳар биримиз тараққиётга дахлдорлик ва масъуллик ҳисси билан яшашимиз, яратувчанликни касб этишимиз лозим, деб ўйлайман.


Ўзбекистонда атиги 1000 та кекса дарахт қолган - BBC Uzbek - O'zbekiston\nСўнгги янгиланиш 21 июл 2013 - 14:06 GMT\nЎзбекистондаги Интернет нашрларнинг хабар қилишича, республика ҳудудида шу кеча-кундузгача сақланиб қолган ёши бир асрдан ошган дарахтлар сони ҳисоблаб чиқилган ва кекса дарахтлар сони 1014 та экани аниқланган.\nБу ҳақда Ўзбекистон Табиатни муҳофаза қилиш қўмитаси мулозими Ўлмас Собиров маълум қилган.\nЖаноб Ўлмасовнинг билдиришича, ёши 100 дан ошган дарахтлар 2007 ва 2011 йиллар орасида ўрганиб чиқилган.\nКекса дарахтларнинг 88 фоизи Ўзбекистоннинг чўл ҳудудларида, тўққиз фоизи тоғ ўрмонларида ва бир фоизи тўқайларда аниқланганини айтган Табиатни муҳофаза қилиш қўмитаси вакили.\n"Кекса дарахтларга табиат ёдгорлиги мақоми берилди", дея хабар қилган Ўлмас Собиров.\nУшбу хабар Ўзбекистоннинг аксар ҳудудларида қайта қуриш ва шаҳарларни янада ободонлаштириш мақсади кўзлангани рўкач қилиниб кўплаб кўп йиллик дарахтларни кесиб ташлаш ҳамон давом этаётган кунларда тарқалган.\nШу кеча-кундузда ҳам Ўзбекистоннинг энг иссиқ нуқталаридан бири Термиз шаҳрида соя-салқин бериб келган камида 50-60 йиллик дарахтлар илдизлари билан қўпорилмоқда.\nТермизнинг Акмал Икромов кўчаси шаҳарнинг энг обод, дарахтзор гўшаси бўлган, шаҳарнинг бугунги амалдорлари бу кўчада яшаётган инсонларнинг норозиликларига қарамасдан, милиция ва Миллий Хавфсизлик идоралари ходимлари ёрдамида тазйиқ ва зуғумлар билан аҳоли турар-жой уйларини бузишни давом эттирмоқдалар.\nШу йил бошида Фарғона шаҳридаги 100 йиллик чинорлар кесиб ташлангани кўпчиликнинг норозилигига сабаб бўлди.\nАммо шаҳар расмийлари чинорнинг инсонлар саломатлигига салбий таъсири, баланд чинорларнинг кўчаларни тўсиб қўйишию-илдизлари асфалтларни қўпориб ташлаши сингари важлар билан "чинорнинг Ўзбекистон шароитига мос келмаслиги"ни исботлашга уриндилар.\nАксар мутахассислар бундай уринишларнинг илмий исботланганини савол остига олдилар.\nУларга кўра, Оврўпою-Американинг шаҳар ва кўчалари, яшовчилари учун муаммо пайдо қилмаган чинорларнинг Ўзбекистон учун мос келмаслиги бугунги кунга келиб "аниқлангани" ғалатидир.\nКўпчилик кузатувчилар фикрича, Ўзбекистондаги бир асрдан кекса, бугун ҳам соғлом ва бақувват, ёзнинг жазирамаларида инсонларга соя берадиган дарахтларнинг илдизлари билан қўпорилиши ортида камида учта сабаб бор.\nБири мансаб курсисини эгаллаган амалдорларнинг "юқорига ёқиш" ва шаҳарни қайта қуриш ва ободонлаштириш баҳонасида давлат бюджетидан кўпроқ маблағни ноқонуний ўзлаштириш истакларидир.\nШунингдек, СССР замонини эслатадиган хотира қолдирмаслик, мамлакат мустақиллиги йилларида Ўзбекистон шаҳар ва кўчаларининг нақадар кенг ва обод бўлганини кўрсатиб қўйиш интилиши.\nЎзбекистонда 100 йиллик дарахтлар ёппасига, оддий аҳолию-табиат ҳимоячилари ва мутахассисларнинг фикр ва ғазаблари назар-писанд қилинмасдан кесиб ташланган энг катта ҳодиса Тошкентдаги Амир Темур хиёбони дарахтларининг қўпорилиши бўлди.\n2009 йил декабридан олдин Амир Темур хиёбонида айланган киши ҳар бир дарахт тагида унинг қандай дарахт экани ва 1880- ёки 1893-йилда ўтқазилгани ҳақидаги ёзувлар ёзилган темир табличкаларни кўриш мумкин эди.\nБу ёзувларнинг ўзи Ўзбекистон Табиатни муҳофаза қилиш қўмитаси бугун берган табиат ёдгорлиги мақомини ўша кесилган дарахтларга беришга етарли эди.\nАфтидан, табиат ёдгорлиги мақомидан кўра янги қурилган Форумлар Саройининг қанчалар маҳобатли эканини намойиш этиш муҳимроқ саналган.\nТошкент ва Фарғонадаги кекса дарахтлар кесилмаганида, Ўзбекистондаги ёши асрдан ошган дарахтларнинг сони 1000та эмас, камида 1500та бўлиши мумкин эди.\nКекса дарахтлар ўрнига хориждан олиб келинган ва маҳаллий иқлим шароитига мос келиш-келмаслиги ўрганилмаган арча турлари ўтқазилган.\nБунинг устига бу арчалар касалланган ва энди уларни қуримаган қилиб кўрсатиш учун яшил бўёқ билан бўяшга киришилган.\nЯқинда Тошкентда арча дарахтига бағишланган кўргазмани ташкил қилган Носвой гуруҳи аъзоларидан бири мамлакат пойтахтини мақбараларга ўхшаган қатор-қатор оқ бинолар ва арчалар қоплаган қабристонга қиёслади.\n'Бизнинг Тошкентимиз' хотирага айланмоқда Тошкентнинг Амир Темур хиёбонида бир асрлик дарахтларнинг кесилиши ҳақида видеолавҳа\nТошкентда азим дарахтларни кесдилар Би-би-сига мактуб: Фарғона чинорлари кесилаётгани тўғри05.01.13, Ўзбекистон\n"Тошкентдаги арчалар ва оқ иморатлар қабристонни эслатади"20.06.13, Суратлар


Ўзбекистон банк секторида рақобат кучаймоқда — таҳлил – Kommers.uz\nТаҳлил\t19:15 | 20.5.22\nТадқиқот давомида банк секторининг активлар бўйича концентрация даражаси пасайгани аниқланди.\nЎзбекистон банк секторидаги рақобат даражасини баҳолаган Прогнозлаштириш ва макроиқтисодий тадқиқотлар институти экспертларининг таъкидлашича, ушбу секторда рақобат кучаймоқда. Институт таҳлилий мақоланb Kommers.uz’га тақдим этди.\nҚайд этилишича, баҳолаш учун Херфиндал-Хиршман индекси (HHI)дан фойдаланилган. Чунки у рақобат даражасини ифодалайдиган концентрация кўрсаткичи ҳисобланди, дейилади таҳлилда.\nУшбу кўрсаткич бўйича мавжуд бозорлар рақобат даражасига кўра 3 гуруҳга бўлинади:\nюқори даражада концентрациялашган (1800< HHI<10000);\nўрта даражада концентрациялашган (1000< HHI<1800);\nпаст даражада концентрациялашган (HHI<1000).\nБунда концентрациялашув даражаси қанча паст бўлса, банклар ўртасидаги рақобат муҳити шунча яхши бўлади.\nТадқиқот давомида банк секторининг активлар бўйича концентрация даражаси пасайгани аниқланди. Агар у 2017 йилнинг 1 январида 1122,2 ни ташкил қилган бўлса, 2022 йилнинг 1 апрелида 986,9 га қадар пасайган. Бу эса банк хизматлари бозорида рақобат кучайиб борганлигидан далолат беради.\nАгар 2017 йилнинг бошида мамлакатдаги тижорат банкларининг активлари ҳажми 84,1 триллион сўмни ташкил этган бўлса, 2022 йилнинг 1 апрель ҳолатига кўра 449,5 триллион сўмга етган (ўсиш 5,3 баравар).\nШунингдек, таҳлил қилинаётган даврда кредитлар ҳажми 6,5 баробар, депозитлар ҳажми эса 4,1 баробар ўсган. 2017 йилнинг январь ойида 3 та банк («Ўзмиллийбанк», «Ўзсаноатқурилишбанк», «Асакабанк») улуши банк тизимининг барча активларида 49,4 фоизни ташкил этган бўлса, 2022 йил 1 апрель ҳолатига кўра уларнинг улуши 44,7 фоизгача қисқарган.\nБанк секторининг кредитлар бўйича Херфиндал-Хиршман индекси (HHI) 1238,8 дан 1115,9 гача қисқарган ва у «ўрта даражада концентрациялашган бозорлар» диапазонининг пастки чегарасига тобора яқинлашмоқда. Ҳолбуки, 2017 йилнинг октябрь ойидан 2019 йилнинг охиригача индекс диапазоннинг юқори қисмига яқинроқ эди.\nБанк секторининг депозитлар бўйича рақобат индекси 811,7 дан 727,1 гача қисқаргани маълум бўлди. Демак, банк хизматлари бозори паст даражада концентрациялашган. 2022-2026 йилларга мўлжалланган Янги Ўзбекистоннинг тараққиёт стратегиясида ҳам давлат улушига эга тижорат банкларида трансформация жараёнларини якунлаш, 2026 йил якунига қадар банк активларида хусусий сектор улушини 60 фоизгача етказиш кўзда тутилган.


Режиссёр Сарвар Каримов "Сарвқомат дилбарим"даги ўпишиш саҳнаси ва титрлар кесиб ташлангани учун "Milliy TV"ни судга бермоқчи - Darakchi\nРежиссёр Сарвар Каримов "Сарвқомат дилбарим"даги ўпишиш саҳнаси ва титрлар кесиб ташлангани учун "Milliy TV"ни судга бермоқчи\nМАДАНИЯТ 21.03.2020, 15:50\nЧингиз Айтматовнинг "Сарвқомат дилбарим" асари асосида ўзбекистонлик режиссёр Сарвар Каримов томонидан суратга олинган фильм 20 март куни "Milliy TV" телеканали орқали эфирга узатилди. Сарвар Каримов эфирга узатилган фильмнинг энг муҳим қисмлари — Илёс ва Асалнинг Иссиқкўл бўйидаги бўса саҳнаси кесиб ташланганидан норозилигини билдириб, байрамдан сўнг телеканални судга беришини ўзининг ижтимоий тармоқдаги саҳифасида маълум қилди. Бу ҳақда дарё интернет нашри ёзмоқда.\n"Қадрли "Milliy TV" телеканалининг айрим ижодкорлари. Сизларни илгари ҳам унчалик қаттиқ яхши кўрмасдим-у, кечаги ишингиздан кейин умуман ёмон кўриб қолдим. Телеканалингизни бутун ижодий жамоамиз билан ёмон кўрамиз. Магазинчи Ғайбулла ҳам сизларни ёқтирмайди, ўзи айтди менга.\nКеча, яъни 2020 йил 20 март соат 22:00 да мен режиссёрлик қилган «Сарвқомат дилбарим» фильми телеканалингизда эфирга узатилди. Уялмасдан, мендан рухсат сўрамасдан, бир оғиз маслаҳатлашмасдан фильмнинг энг муҳим саҳналаридан бири бўлмиш — Илёс ва Асалнинг Иссиқкўл бўйидаги бўса саҳнасини кесиб ташлабсизлар. Авваламбор, бу саҳна сюжет учун ўта муҳим. Қолаверса, айнан шу саҳнада фильмнинг ғоясига хизмат қилувчи кийик образи илк бора томошабин кўз олдида гавдаланарди. Бу кийик метафора бўлиб, бахт тимсолини ўзида ифода этади. Афсуски, сизлар метафора нима эканини тушунмасангиз керак. Акс ҳолда уни кесиб, йўқ қилиб ташлашга виждонингиз йўл қўймаган бўларди.\nШу ўринда сизларга савол бермоқчи эдим: наҳотки одам шу қадар қўрқоқ бўлиши мумкин? Икки одам кадрда ўпишса – мусаффо осмонимиз узилиб қаро ерга қулаб тушадими? Ёки ўзбек ўпишмайдими? Ёки бу фильмда уйдан қочиб, кўча-куйда ўпишиб юриш тарғиб қилинганми? Фильмни ўзи кўраётганда мундоқ умумий маъно-мазмунига ҳам аҳамият берасизларми? Ёки ақл-у фаросатингиз фақатгина асарни алоҳида-алоҳида кадр даражасида кўришдан уёғига ўтмайдими? Фильмнинг бошида катта қилиб 16+ деб ёзилган бўлса, жонивор кечаси 22:00 дан кейин берилаётаган бўлса – нима муаммо? Қолаверса, кинони мен тасвирга олганман, «Ўзбеккино» Миллий агентлиги бадиий кенгаши тасдиқлаган, шу саҳнаси билан Ўзбекистон, Қирғизистон, Россия, Туркия кинотеатрлари намойиш этган, фестиваль ва танловларда қатнашган. Шундай экан, сиз нимадан қўрқасиз? Гап тегса – менга тегади, «Ўзбеккино»га тегади-ку! Сизларга тегмайди. Тегса ҳам, «Ана, режиссёрдан сўранглар нега бунақа уятсиз кино олганини. Бизга «Ўзбеккино» берди кинони, биз қўйдик», десангиз ҳам бўлади-ку?! Нега бу қадар қўрқоқсиз? Нега бу қадар калта ўйлайсиз? Қилаётган ишингиздан ўзингиз уялмайсизми? Наҳотки бир умр қўрқиб, қалтираб, икки пуллик ишингиздан айрилиб қолиш ваҳимаси билан яшаб, ўлиб кетаверасизлар? Сиз ҳам одамсиз-ку, қул эмас. Онгли мавжудотсиз-ку. Мия нимага берилган ўзи? Ўпишиш саҳнаси «Ўткан кунлар»да ҳам, «Шум бола»да ҳам бор-ку. Ёки бу фильмлар ҳам уятсизми? Ёки Чингиз Айтматов ёмон ёзувчими, уятсиз, маънавиятсиз асарлар ёзганми? Кесмасангиз — дунё остин-устун бўлиб кетар экан, мен билан алоқага чиқиб, бир оғиз маслаҳатлашсангиз бўлмасдими?\nБундан ташқари Илёснинг «Илҳом» театрида фое бўйлаб юриш саҳнасини ҳам кесибсизлар. Чунки деворда рассом Сардор Эркиновнинг «Метаморфозалар» туркум картиналари илинган эди. Ярим ялонғоч эркак ва аёлларни кўриб, қўрқиб кетган бўлсангиз керак-да. Шу саҳна эфирдан кетса – ўзбек миллати пароканда бўлиб, ёшларимиз ёппасига уятсиз бўлиб кетади-ку ахир, тўғрими?\nАммо энг ачинарлиси – фильм якунидаги титрларни ҳам буткул кесиб ташлабсизлар. Яъни бу билан фильм учун бир йил фидокорона хизмат қилган юз кишига яқин жамоанинг меҳнатини сариқ чақага илмагансизлар. Илгари титрни яшин тезлигида ўтказиб юборардингиз. Бунисига кўниккан эдик. Эфир вақти фалон пул, буни биз ҳам тушунамиз. Аммо якуний титрни буткул кесиб ташлаш – қип-қизил сурбетлик эмасми?\nХуллас, мен сизлардан хафаман ва душанба куни яхши ният билан адвокат йўллаб, телеканалингизни судга бераман. Зора, шу инседентдан кейин қолган телеканалларимизга ҳам инсоф тегиб қолар ва оз бўлса-да, киноижодкорларнинг меҳнатини қадрлашни ўрганишар. Лекин сизларни бари-бир ёмон кўраман. Ўзингизни ўзингиз ҳам ёмон кўрсангиз керак. Тағин билмадим...\nНаврўз байрами билан ҳам табрикламайман сизларни. Сизлар – ёмон одамсизлар!" деб ёзади кинорежиссёр Сарвар Каримов.


25 сентябрь, 2018, 13:33 1622\nТеглар:Навбаҳор | Илҳом Мўминжонов\n"Навбаҳор" клубидаги можаро\nБугун ижтимоий тармоқларда "Навбаҳор" клуби бош мураббийи Илҳом Мўминжонов ва Рўзимбой Аҳмедов мавзуси муҳокама қилинмоқда. Шу муносабат билан ПФЛ бош директори ўринбосари Диёр Имомхўжаев ўзининг телеграмдаги саҳифасида ушбу ҳолатга ўз муносабатини билдирди.\n- "Навбаҳор" бош мураббийи ҳақида футболчи Рўзимбой Аҳмедов айтган гаплар бугун энг кўп мавзу қилиняпти. Мен Навбаҳор бош мураббийига ҳам, футболчига ҳам ишонмайман. Ўртада пуллик масала турганидан кейин бундай можароларнинг чиқиши оддий бир ҳол. Аммо футболчи қилган ишни оқламайман.\nБиринчидан, мураббий шаънига тегадиган гаплари кўп. Шунинг ўзига уни судга бериш мумкин.\nИккинчидан, агар футболчининг Навбаҳордан кетишида бирор қоидабузарлик (ёки қонун) бўлса, унда мазкур иш юзасидан Профессионал футбол лигасига мурожаат қилиш ҳуқуқи бор. Шу йилнинг ўзида бу каби ўттизга яқин футболчининг масаласи ижобий томонга ҳал қилиб берилди.\nУчинчидан, мураббий ўз функцияларини бажариши ва ақли етмаганига аралашмаслиги керак. Мураббий натижа учун, машғулотлар учун, клубнинг майдондаги фалсафаси учун жавобгар\nбўлган шахс. Клублар бош директорлари (менежер) эса шартномалар, ҳисоб-китоб каби ишларни жойига қўйиши керак. Ўзбекистон футболини орқага тортадиган энг аҳмоқона ишлардан бири айнан мураббийларнинг ўз вазифасидан ортиқ масалаларга даъвогарлик қилишидир.\nПрофессионал футбол лигаси бундай ишларни назорат қилиш юзасидан аллақачон иш бошлаган. 2018 йил сўнгига қадар барча футбол клубларига ФИФА қоидалари асосида тайёрланган шартнома нусхаси тақдим этилади. Мазкур шартномаларга клуб ва футболчи ўз шартларини, қўшимчаларини киритиши мумкин. Бироқ у ёки бу томоннинг шартномани бекор қилиши, қарздорликлар ва бошқа қатор масалалар бунда конкретлаштириладики, футболчиларда иғво, фисқ-у фасод учун ҳожат қолмайди, - дея ёзмоқда Диёр Имомхўжаев ўзининг телеграмдаги саҳифасида.\nРўзимбой Аҳмедовнинг Мўминжонов ҳақида айтган гапларини қуйида эшитишингиз мумкин:\nЎФА раҳбариятидан битта илтимосим бор. Бу ҳам бўлса шу 2 футболчини ҳимоя қилинглар. Тўғри, айрим ҳақорат сўзларини оқлаб бўлмайди. Лекин, бу икки футболчи расмий интерьвю беришмаган, оддийгина кўчани чапани гапларини айтишгандир. Агарда шу икки футболчи синса, бошқа биронта футболчи ҳақиқатни кейин айтмайди.\nАзамат Алланиёзов "Навбаҳор"дан кетдими?\nКанчельскис Наманганга қачон келиши маълум бўлди


– Ҳаммаси яхшими?\n– Яхши бўлса, яхши!\n– Хў-ў-ў-ш, гап бундай, яхши ишла! Бўшашма! Яхшими?\n– Хўп, яхши!..\nТелеэкранда намойиш қилинаётган миллий сериалларда тунд персонажлар бир-бири билан юқоридаги каби, томошабиннинг энсасини қотирадиган даражада саёз мулоқот қилишади. Баъзида нима ҳақида гап кетаётганини тушунмайсан. Баъзан эса ижрочилар айтишга сўз тополмай бир-бирларига тикилиб туриб қолишади. Нега шундай? Ўзбек тили шу қадар ночор, дағал, маза-матрасиз сўзлардан иборатми?\nЙўқ, асло! Тилшунос олимларимиз томонидан айтилган фикрларга қараганда, ўзбек тили дунё тиллари орасида сўзга бойлиги жиҳатидан юқори ўринларда туради. Чунки тилимизда қадимий сўзлардан ташқари форс, араб ва бошқа халқларнинг энг гўзал сўзлари асл ҳолида ёки бироз ўзгартирилган ҳолда ўзлаштирилган. Шунинг учун мулоқот жараёнида фикримизни ифодалаш учун бир маънони англатадиган, фалсафий жиҳатдан алоҳида мазмунга эга бўлган ўнлаб сўзлардан фойдаланишимиз мумкин. Масалан, юқорида келтирилган диалогдаги «яхши» сўзи ўрнига «хўп», «хўп бўлади», «дуруст», «маъқул», «майли», «тушунарли» ва «тузук» каби қатор ўриндош сўзларни қўлласак бўларди.\nЎзи, сериалдан мурод нима? Зериккан кимсаларнинг вақтини беҳуда ўтказишга хизмат қилишми? Бундай ғализликлар роль ижро этган актёрларнинг камчилигими ёки сценарий муаллифи, режиссёр каби масъул шахсларнинг сўзга эътиборсизлигими, деган савол туғилади. Менимча, ҳар икки томон ҳам сўзга масъул. Чунки ўтган асрда яратилган классик мақомдаги фильмларни, сериалларни яратиш жараёнида сценарий муаллифлари билан бир қаторда актёрлар ҳам жавобгарликни ҳис этишган. Сўзга, фикрга нозик дид, фаросат билан ёндашганлар. Фильмда актёр ўз қиёфаси, кўз қарашлари ва хатти-ҳаракатларини мазмунли диалоглар, мушоҳадага бой фикрлар билан баён этишган.\nҲар қандай замонда ҳам томошабиннинг ўз нуқтаи-назари бор, у анойи эмас, ўта синчков, ўта талабчан. Бугунги томошабин ҳам бундан мустасно эмас, у ҳар бир ҳавола этилган фильмни, сериални, кўрсатувни кузатиб боради. Мўлжалига келмадими, дарров бу каналдан бошқа каналга ўтиб кетади. Халқимизда: «Севдирган ҳам тил, бездирган ҳам тил», деб бежиз айтилмаган. Шундай экан, воқеаларни экранлаштиришда синчковликка, сўзамолликка алоҳида аҳамият бериш керак. «Сўзамол» дегани биламизки, сўзга уста, гапга чечан, гапдон, деган маъноларни англатади. Биз аслида, ҳар бир персонажни сайратиб юборадиган сўз бойлигига эга халқмиз. Ўтган асрда яратилган, саҳналаштирилган ҳар бир бадиий жараёнлар бунга мисол бўла олади. Ҳатто таржима қилинган чет эл фильмлари ҳам бизнинг тилимизда аслидан-да кучли ва мазмунга бойлиги билан ажралиб турган. Устоз санъаткорларимиз ўзбек тилининг жозибасини дубляжда ҳам қойиллатиб ижро этишган.\nЖамиятдаги ҳар қандай нуқсон ўқимасликдан, илмсизликдан келиб чиқади. Замонамиз «қаҳрамон»ларининг уқуви йўқ. Шунинг учун мулоқотга, сўзга нўноқ. Фильмни бошдан охиригача чайналиб-чайналиб, ўтказиб юборишади. Томошабин тасаввурида сақланиб қоладиган ҳеч гап йўқ. Тугадими, тамом – эсдан чиқади. Бундай нуқсонлар бўлмаслиги учун сериалларда сўз ўйинига алоҳида эътибор қаратиш, бир сўзнинг турли маъноларидан ёки турли маънодаги шаклдош сўзлардан, томошабинни завқлантирадиган ўйноқи иборалардан фойдаланишимиз шарт! Чунки саҳнадаги асар саёзлигига фикр саёзлиги сабаб бўлади.\nАлоҳида характерга эга бўлмаган актёр бачкана ҳаракат қилади, сўз бойлигига эга бўлмаган актриса ғализ сўзлайди. Халқ артисти Раҳим Пирмуҳаммедовнинг: «Ўғлим, овқатингни емайсанми?» деган жайдари гапи; халқ артисти Шукур Бурхоновнинг: «Ўша, жаноби олийлари деган жойидан йиртиб беринг», деган кинояси; хизмат кўрсатган артист Абдурайим Абдуваҳобовнинг: «Ўзинг-чи, бировнинг ўчоқбошисида нима қилиб юрибсан?» деган қитмир сўзи зукко томошабиннинг онгига муҳрланиб қолганига йиллар бўлди.\nСуҳбат асносида хаёлингизга қайсидир фильмдаги бир сўз келдими, у билан бирга актёр ҳам, унинг қиёфаси, воқеа жойи ҳам майда-чуйда деталларигача кўз ўнгингизда гавдаланади ва бир лаҳзада бутун бошли фильмни кўрган каби таассуротга эга бўласиз. ...Фойдаси йўқ ишларга бошимни қотириб нима қиламан, деган хаёлга бориб, шахсий фикрларим битилган мақолани ташлаб қўйгандим. Орадан бир ҳафта ўтиб, фикримни охирига етказиб қўймасам бўлмас экан, деган қарорга келдим.\nЎша куни кечки пайт ҳовлида сайр қилиб юрган чоғимда телевизордан яна ўша мен юқорида тилга олган ҳолат – сериалнинг давомидаги персонажларнинг мулоқоти қулоғимга чалиниб қолди: – Ало, яхшимисан, хотин! – Ҳа, яхши! Ўзингиз яхшими? – Болалар яхшими?.. – Яхши ўтиринглар, хўпми... – Хўп, яхши...\nАдашмасам, кулгим қистаб, беш дақиқа орасида ўша сериалда яна ўндан зиёд «яхши» дега сўзни эшитдим. «Яхши»га бой бу сериал яна қачонгача шу тарзда давом этади, билмайман...\nХўп яхши, шу пайтгача «яхши»-дан нарига ўтолмаётган эканмиз, бундан буёғига бир гап бўлар. «Гапни гапир, уққанга!» деган халқ мақоли бор. Бизнинг холисона фикримиздан хулоса чиқарилса маъқул, бўлмаса...\n🕔15:48, 14.01.2022 ✔56


Коронавирус беморларини даволашда тавсия этилган дори воситаларини бирваракайига қўллаш мумкин эмас - Zamin.uz\n21:10 / 21.10.2020\n— Коронавируснинг заҳарли таъсирини камайтириш учун доимий равишда илиқ сув билан оғиз бурун бўшлиғини намлантириб туриш фойда беради. Бунда сувга оз миқдорда туз ҳам солиш зарар қилмайди. Аммо сиркадан фойдаланиш хавфли. Тоза ҳолатдаги сирка билан бурун ва оғиз бўшлиғини чайиш, унинг шиллиқ қавати шикастланишига сабаб бўлади.\nБу эса шиллиқ қаватдаги вирус ва инфекцияларни ушлаб қолиш жараёнининг сустлашиши ва бутунлай тўхташига олиб келади. Натижада вирусли касалликларни тез ва осон юқтириб олиш ҳолати рўй беради. Бу эса вируснинг тўғридан тўғри ўпкага ўтиб, уни кўпроқ зарарлашига сабаб бўлади. Исириқнинг коронавирусга қарши самараси эса илмий жиҳатдан исботланмаган. Аммо фойдаланиш зарар қилмайди.\n— Қатъий тақиқланади. Айни пайтда бу мавзуда кўплаб мурожаатлар келиб тушмоқда. Афсуски, кўпчилик шу касалликни бошдан ўтказган беморлар ва уларнинг яқинлари тавсиясига сабаб турли дори воситаларидан ўзбошимчалик билан фойдаланмоқда. Бу эса, уларнинг аҳволи яхшиланишига эмас, ёмонлашишига сабаб бўляпти.\nШунингдек, юқорида айтилган дори воситаларининг кўпчилигини уй шароитида қўллаш мумкин эмас. Шу боис, аввало, уй шароитида даволанишни бошлашдан олдин шифокор билан маслаҳатлашиш зарур. «Замин» янгиликларини «Вконтакти»да кузатиб боринг\n21-10-2020, 00:13, Жамият\nУй шароитида COVID-19ни даволаш тартиби эълон қилинди\n3-08-2020, 17:37, Жамият


Ашхободда йирик халқаро аэропорт қурилади\n12:02 / 11.07.2015\nАшхободда 2016 йилнинг август ойига қадар соатига 1600 нафар йўловчи ўтказиш қобилиятига эга ва исталган турдаги самолётни қабул қила оладиган халқаро аэропорт қуриш режалаштирилмоқда.\nТуркманистон Вазирлар Маҳкамасининг кейгайтирилган мажлисида аэропортни қуриш бўйича ўтказилган тендер натижалари эълон қилинди.\nУнга кўра аэропорт қурилиши 2016 йилнинг январидан туркларнинг “Полимекс” компанияси томонидан амалга оширилиши бошланади.\nМаълумотларга кўра, лойиҳа қиймати 2,2 млрд долларга баҳоланган.\n“Полимекс” қурилиш компанияси Туркманистонда мустақиллик йилларида 120га яқин турли объектлар қурилишини амалга оширган. Хусусан компания томонидан Каспий денгизи бўйидаги Туркманбоши шаҳри аэропорти ҳам қурилган.\n“Туркман ҳаво йўллари” миллий авиакомпаниясида аэропорт дунёнинг етакчи ишлаб чиқарувчиларининг махсус ускуналари билан жиҳозланиши ва хизмат кўрсатишнинг халқаро стандартларига мос келиши маълум қилинди.


Ирина Киселева: «Режада – «бош бухгалтер» мутахассислиги бўйича bir.uz аттестатини олиш | NORMA.UZ\nИрина Киселева: «Режада – «бош бухгалтер» мутахассислиги бўйича bir.uz аттестатини олиш\nbir.uz бухгалтерлар малакасини баҳолаш тизими кўмагида олган билим ва аттестатни амалда қандай қўллаш мумкин? «Ҳисоб рақамлар бўйича бухгалтер» мутахассислиги бўйича аттестация имтиҳонини муваффақиятли топширган пойтахтдаги Cotton Textilе корхонаси бош бухгалтери Ирина Кисилева бу борадаги фикр-мулоҳазалари билан ўртоқлашди.\n– Маълумотим бўйича банк иши мутахассисиман, Тошкент давлат иқтисодиёт университетини тамомлаганман. Курсларни тугатиб, бухгалтер бўлдим. Мустақил ўқиб ўрганган бухгалтерман десам ҳам бўлади. bir.uz аттестати ўз касбини яхши билишига ишонч ҳосил қилиш учун керак. Ўқув тести жараёнида эгаллаган билимларим профессионал ривожланишимга имконият яратди. Улар ҳали асқотади. Мен хизмат пиллапоясидан кўтарилмоқчиман, шу боис янада юқори ҳақ тўланадиган ишларга таклифларни қабул қилишга тайёрман. Буларнинг барчаси ўз устида мунтазам ишлашни ва билимларни пухта эгаллашни талаб қилади, – дея суҳбатни бошлайди И.Кисилева.\n– Ирина Константиновна, bir.uz тизимидаги ўқув тести жараёнида эгаллаган билимларингиз ҳақида батафсил сўзлаб беринг.\n– Ахборот борасида мен учун янгилик бўлди дея олмайман. Мен қонун ҳужжатларидаги ўзгартиришларни кузатиб бораман, интернетда берилган материалларни, газеталарни ўқийман. Ўқув тести билганларимни тизимлаштиришда, уларни амалда қўллаш кўникмаларини эгаллашда ёрдам берди. Бунинг учун профессионал ривожланишда қўл келадиган bir.uz тизимининг ишлаб чиқувчиларига миннатдорчилик билдираман.\n– Бухгалтер бўла туриб, нега фақат «Ҳисоб рақамлар бўйича бухгалтер» мутахассислиги бўйича аттестациядан ўтишга қарор қилдингиз?\n– Билимим етарли эканлигига шубҳаландим. Шу боис бошланишига ҳисобварақларни яхши билиш керак бўлган соҳадаги билим ва кўникмаларимни текшириш мақсадида тор доирадаги мутахассисликни танладим, негаки ҳисобварақлар жуда кўп ва уларни осонгина чалкаштириб юбориш мумкин. Ҳозир ҳам бирданига бош бухгалтер аттестациясидан ўтмоқчи эмасман, бу мақсадга босқичма-босқич эришишга қарор қилдим. 10 ноябрда ўтказиладиган навбатдаги имтиҳонга ёзилдим. Моддий бухгалтер аттестатини олишга астойдил ҳаракат қиламан.\n– Бу мақсадга эришишда сизга омад тилаймиз!


Керри: Покистонлик экстремистлар жануб-шарқий Осиёда тинчлик ўрнатилишига тўсқинлик қилмоқда\nАҚШ Давлат котиби Жон Керри Покистонни мамлакат ҳудудидаги экстремистик гуруҳлар уяларини йўқ қилишга чақирди. Керри бу гуруҳлар минтақада тинчлик ўрнатилишига тўсқинлик қилаётганини айтди.\nҲиндистонга қилган ташрифининг иккинчи кунида Керри кейинги ойларда Покистон олға силжига бўлса-да, ўз ҳудудида яшириниб олган жангариларга қарши янада қаттиқроқ курашиши кераклигини таъкидлади.\nКотиб “Покистон экстермистик фаолият билан шуғулланувчи ўз маҳаллий аҳолисига қарши қаттиқроқ курашиши кераклиги барчамизга аён”, деди. Покистонда фаолият юритувчи радикал гуруҳлар орасида Толибларга алоқадор Ҳаққоний тармоғи ҳамда Лашкари Тоййиба гуруҳлари бор.\n“Улар [Покистон расмийлари] мамлакатдаги ёвуз ўйинчилар уяларини тозалаш учун биз билан ҳамкорлик қилишлари керак. Бу гуруҳлар нафақат Покистон ва Ҳиндистон ўртасидаги алоқларга, балки Афғонистонда тинчлик ва барқарорлик ўрнатишга қаратилган ҳаракатларимизга зиён келтирмоқда”, дея қўшимча қилди Керри.\n“Тан олиш керак, покистонликлар ўз мамлакатларидаги терроризмдан оғир азият чекиб келади. Барчамиз бунинг қанчалик қийин эканлигини англаб етишимиз керак”.\nАҚШ Покистон разведка агентлигини Ҳаққоний гуруҳи жангариларини қўллашда ҳамда улардан Ҳиндистоннинг Афғонистонда ўсиб бўраётган таъсирига қарши курашишда фойдаланишда айблаб келади. Покистон расмийлари эса буни рад этади.\nҲозирда Покистон ҳукумати Ҳаққоний гуруҳи жангарилари яширинган Шимолий Вазиристон вилоятида ҳарбий амалиётларни ўтказмоқда.


Демократия ҳоким бўлган давлатларда ирқчилик ва антисемитизм (яҳудийларни ёмон кўриш) қаттиқ қораланади. Қора танлини “негр”, лотинамерикаликни “латинос”, яҳудийни “лаънати яҳуд” деган одам қамалиши мумкин.\nЛекин аксар мусулмонларда, шу қаторда ўзбекларда ҳам антисемитизм ўта кучли. Ёшлигимиздан бувиларимиз жуҳутларнинг қабри йўқ, улар ўликларини қайнатиб ейишади, деб чўпчакларни қулоғимизга қуйиб ташлашади. Гарчи исломда миллатчилик қораланса-да, масжидларда яҳудийлар лаънатланиб дуо қилинади. Тошкентда ишлайдиган бир юрист ҳам яҳудийларни сўкиб ёзаётганига гувоҳ бўлдим.\nЯҳудийлар азалдан иноқ халқ, савдо-сотиқни яхши билгани учун доимо бой бўлишган.\nЯҳудийларни ёмон кўришга, асосан, Фаластиндаги урушлар туртки бўлган. Яҳудийни лаънатлайдиган ўзбек фаластинликларнинг тарафини олиб дуо қилади. Лекин кўпчилик билмайдики, яҳудийлар бугунги Исроилда азалдан яшаб келишган. Исроил қурилишидан аввал ўша фаластинликларнинг ўзлари Усмонли халифалигига қарши курашган. Халифалик йўқ бўлгандан кейин эса ўша ерларга кўчиб келган яҳудийларга ўз уйларини сотишган яхшигина пулга. Миллионлаб фаластинлик ўз уйини сотган.\nНасронийликда ҳам яҳудийлар севилмаган, лаънатланган миллат сифатида кўрилган. Насроний Гитлер ҳам шу сабабдан яҳудийларни қириб ташлаган.\nБугунги кунда яҳудийлар мусулмонларга душман эмас. Уларнинг фаластинликлар ва араблар билан душманчилиги диний эмас, балки миллий душманчиликдир.\nЯҳудийлар Туркистон мухторияти қурилишида ҳам жонбозлик кўрсатишган. Кўпгина пул эҳсон қилишган.\nБиз ўзбекларда яҳудийларни ёмон кўришга асос йўқ, улар Марказий Осиëда кўп йиллар яшаган, ўзбек маданиятига ҳисса қўшишган. Ўзбек шашмақомини дунёга ёйиб юрганлар ҳам Бухоро яҳудийларидир.\nЕр сайёраси битта, истаймизми-йўқми, биз бошқалар, хусусан, яҳудийлар билан ҳам дўст бўлиб яшашимиз керак, улардан ривожланиш, технология, иноқлик, бир-бирини қўллаш ва, энг муҳими, миллатни севиш борасида ўрнак олсак арзийди.\nМақола муаллифи Баҳром Раҳмон 25 ëшда. Қирғизистоннинг Ўш шаҳрида туғилган. Диний ва этник мавзулардаги долзарб мақолалар муаллифи.\ndata-title="Миллатни севишни яҳудийлардан ўрганайлик" data-description="<!-- wp:paragraph --> <p>Демократия ҳоким бўлган давлатларда ирқчилик ва антисемитизм (яҳудийларни ёмон кўриш) қаттиқ қораланади. Қора танлини "негр", лотинамерикаликни "латинос", ..." data-image="https://eltuz.com/wp-content/uploads/2020/04/r62479741.jpg" data-url="https://eltuz.com/kozqarash/213620/" data-services="facebook,odnoklassniki,twitter,telegram" data-counter="ig">\nТеледайжестимизнинг бу галги сонини ой охирини кутмасдан эътиборингизга ҳавола этишга қарор қилдик. Чунки бу ойда Тошкентда “дунёнинг энг қудратли ...


Фитналардан огоҳ бўлинг! » Новости Узбекистана сегодня: nuz.uz\nНовости Узбекистана → Оила → Фитналардан огоҳ бўлинг!\n16-04-2018 10:49 0 552 Рейтинг1 Чоп этиш\nФитналардан огоҳ бўлинг!\nИслом дини мусулмон умматларни доимий равишда хушёрликка чақириб келади. Мусулмонлар учун дунёда кўпдан-кўп синов ва машаққатларни борлиги, инсонни сабр қаноатли бўлишга ундайди. Ўтмишимизда ҳаёт кечириб ўтган барча улуғ зотларни ҳаёт йўллари барчамизга ибратдир.\nФитна ва синовларнинг энг катталари Аллоҳнинг мурсал Элчилари, Набийлар, саҳобалар, авлиёлар ва уламоларга бўлди.\nОхирги пайтларда оламда бўлиб турган турли ҳил ишларни кўриб, ҳвқиқатда дунёнинг фитна-фасодга тўлиб тошганини гувоҳи бўласан киши. Шундай пайтларда беихтиёр Расулуллоҳ с.а.в. нинг паноҳ сўраган дуоларини эслашга мажбур бўламиз.\nРасулуллоҳ с.а.в. жуда кўп дуоларида сизу-биз умматларига ибрат юзасидан, дунё фитнасидан, нафс фитнасидан, аёллар фитнасидан ва охир замонда бўладиган турли-ҳил фитналардан огоҳ бўлиб, сақланиб боришни таълим бериб кетганлар. Ҳаттоки инсонлар шайтоннинг васвасасига учиб, ўлимни орзу қилиб, фитналаниб қабрда ётган инсон ҳолига тушиб қолишни хохлаб қолиши борасида ҳам ривоятлар келган.\nИмом Молик Абу Ҳурайрадан (р. а.) қилган ривоятда келтирилишича, Расулуллоҳ (с .а. в): “Бир киши бошқа бир кишининг қабри ёнидан ўтганида: “Кошки мен унинг ўрнида бўлсам эди”, деб айтмагунича қиёмат қоим бўлмайди”, дедилар.\nИмом Молик ва Баззор Савбондан ( р. а.) қилган ривоятда келтирилишича, Расулуллоҳ (с.а. в.): “Аллоҳим, яхши амалларни бажаришни, ёмон амалларни тарк қилишни ва мискинларни яхши кўришни насиб этишингни сўрайман. Ва агар инсонларни фитнага учратишни хоҳласанг, фитналанмасимдан олдин жонимни ол”, деб айтдилар.\nРавшанбой Раимқулов «Гўзал» жоме масжиди имом хатиб\nПерм ўлкаси губернатори Ўзбекистон фуқаросини мукофотлади\nЖиззахда бир кишининг ўлимига сабаб бўлган аттракцион тўлиқ битмаган ҳолда олиб келиб ўрнатилган - Давлат қўмитаси


"Марказий" стадиондан: "Навбаҳор" мухлисларининг илтимоси ва журналистларнинг эътирози / CHAMPIONAT.asia\n"Марказий" стадиондан: "Навбаҳор" мухлисларининг илтимоси ва журналистларнинг эътирози\nЎзбекистон ҳамда Гана терма жамоалари ўртасидаги халқаро ўртоқлик учрашуви бошланиши оз фурсат қолди.\nМазкур ўйин атрофидаги тафсилотларни ёритиш учун "Championat.asia" ижодкорлари ҳам Наманганга ташриф буюришган. Вақтдан унумли фойдаланиш мақсадида ўйинга қадар "Марказий" стадион атрофида "Кўчадаги камера" лойиҳасининг навбатдаги сонини тасвирга олдик. Ушбу дастурни кузатганларнинг хабари бор, халқимизнинг футбол ҳақидаги фикрларини билиш мақсадида одамларга микрофон тутамиз. Бугун ҳам шундай бўлди. Эътиборли жиҳати, наманганлик жонкуяр ишқибозларнинг аксари терма жамоанинг расмий ўйинлари ҳам "Марказий" стадионда ўтказишилишини истаяпти. Улар ўйингоҳнинг тўлишига кафолат беришмоқда...\nТушдан кейин ўйингоҳ атрофида йиғила бошлаган мухлислар аста-секин стадионга кириб келишяпти. Хуллас, ҳамманинг кайфияти юқори, Наманган халқи терма жамоанинг ўйинини байрамдек қаршиламоқда. Бироз аввал улар билан суҳбатлашганимизда мазкур аренада ўтказиладиган ўйинларга кириш учун чипта нархидан нолиганлар ҳам, тескари фикр билдирганлар ҳам бўлди. Шундай бўлишига қарамай, "Марказий" ўйингоҳни доимий равишда тўлдирадиган мухлисларга ташаккур!\nСтадиондаги муҳит ажойиб, ҳақиқий футбол атмосферасини ҳис қилиш мумкин. Лекин, учрашув атрофидаги воқеаларни ёритиш учун ўйинга ташриф буюрган бир қатор спорт журналистларининг аҳволига ҳавас қилиб бўлмайди. Шахсан ўзим "Навбаҳор" жамоаси уй ўйинларини ўтказадиган ўйингоҳга биринчи бор ташриф буюрдим ва ОАВ учун яратилган шароитлар мени ҳайрон қолдирди. Бутун бошли стадионда журналистлар учун мўлжалланган медиа-трибунанинг ўзи йўқ экан. Бизга мухлислар ўтирган сектордан жой қилиб беришди. Очиғи, олдимизда ўтирган мухлислар ўрнидан туриб олса, ўйинни матнли тарзда онлайн трансляция қилиш тугул, майдонни кўришнинг иложи йўқ. Стадион маъмурияти келаси ўйинларда ушбу ҳолатга эътибор қилишларини сўраб қолардик. Ҳар ҳолда профессионал клубларимиз ўз ўйинларини ўтказадиган ареналарда футбол тарғиботчилари бўлган журналистлар учун энг оддий шароитларнинг йўқлиги кишини хафа қилади.\nМайли, амаллашга ҳаракат қиламиз. Мароқли томоша!\nФутзал. ЖЧ. Расмий мусобақаларда Эронга фақат икки терма жамоа 8+ гол урганди 40


Тошкентда жамоат транспорти тубдан такомиллаштирилади - янги қарор\n11:15 18.02.2021 (Янгиланган 11:17 18.02.2021)\nТошкентда жамоат транспорти уч асосий тоифага бўлинади: боғловчи, етказиб берувчи ва магистрал йўналишлар.\nТОШКЕНТ, 18 фев - Sputnik. Тошкент шаҳар транспорт тизими такомиллаштирилади, бу ҳақида президентнинг "Тошкент шаҳар транспорти соҳасида бошқарув тизимини тубдан такомиллаштириш тўғрисидаги" қарори лойиҳасида айтиб ўтилган.\nЯнги транспорт тизимида қуйидагилар жорий этилади:\nЎзбекистон Республикаси Транспорт вазирлиги Тошкент шаҳар транспорт бошқармаси негизида Тошкент шаҳар транспорт бош бошқармаси ташкил этилади.\nБошқарма таркибига “Тошшаҳартрансхизмат” акциядорлик жамияти ва “Тошкент метрополитени” унитар корхонаси киритилади.\nТошкентда жамоат транспорти уч тоифага бўлинади ва мақбуллаштирилади: боғловчи, етказиб берувчи ва магистрал йўналишлар.\nБошқарма ҳузурида юридик мақомга эга бўлмаган “Тошкент шаҳар транспортини ривожлантириш жамғармаси” ташкил этилади.\nТошкент шаҳар жамоат транспортига тизимига киритилаётган барча ўзгаришлар билан батафсил қуйида танишиш мумкин.


«Заковат» брейн-ринг турнирининг Тошкент шаҳри ва Тошкент вилояти ғолиб жамоаларига жами 130 миллион сўмлик мукофот пуллари топширилди. Клуб ўйинлари учун ажратилган умумий мукофот қиймати жами 1,7 миллиард сўмга яқин.\n11 март куни Тошкент шаҳри ва Тошкент вилояти иштирокчилари ўртасида «Заковат» брейн-ринг турнирининг финал босқичи бўлиб ўтди. Ўйинда финал ғолиблиги ва 3-ўрин учун баҳс ўтказилди ва 3та жамоа ғолибликни қўлга киритди.\n1-ўринни Фаррух Рафиқов жамоаси эгаллади, жамоага 100 миллион сўм пул мукофоти топширилди.\n2-ўринни «Ксенофонт шогирдлари» жамоаси (20 миллион сўмлик мукофот), 3-ўринни эса «Эсперо» жамоаси (10 миллион) эгаллади.\n«Заковат» интеллектуал клубининг телеграмдаги канали орқали ғолибларнинг ўзларига тегишли пулларни қабул қилиб олаётганининг суратлари жойлаштирилди. «Ошинг ҳалол бўлса, Заковатда ич!» дея илова қилинади суратларга.\nЮтуқ пуллари солинган қутича клубнинг очилиш маросимида олиб чиқилиб, иштирокчиларга кўрсатилган эди.\n«Заковат» интеллектуал клубининг ўйинлари энди вилоятларда ҳам давом этади. Брейн-ринг турнирлари учун жами 1 млрд 690 млн сўм ажратилган. Ажратилган маблағ брейн-ринг танловлари ташкил этилиб, унда ғолиб бўлган жамоаларга тақдим этиб борилади.\n«Заковат» интеллектуал клубининг алоҳида нодавлат нотижорат ташкилоти сифатида қайта фаолият бошлашида фаоллик кўрсатган Миллий масс-медиани қўллаб-қувватлаш ва ривожлантириш жамоат фонди раиси Комил Алламжонов ва фонд раиси ўринбосари Саида Мирзиёева кейинги ўйин Самарқанд вилояти ёшлари учун ташкил этилишини, иштирокчилар бугундан рўйхатдан ўтиши мумкинлигини маълум қилди.\nСамарқандда ҳам ғолиб жамоа тақдирланиши режалаштирилган.\nИнтеллектуал клуб аъзолиги учун ариза берганлар сони 13 мингдан ошиқ. Уларнинг 11 минг 111 нафари якка тартибда ариза топширганлар бўлса, 1 932 киши 322та жамоага бирлашган ҳолда рўйхатдан ўтган. Ўйин олди саралаш мусобақаларида алоҳида рўйхатдан ўтган иштирокчилар учун кастинг ташкил этилиб, улар тўплаган натижасига қараб жамоаларга бирлаштирилади ва кейинги мусобақаларда қатнашади. Ғолиб жамоаларни эса охирида миллион сўмлик мукофотлар кутади.


КЕЛАЖАГИМ УЧУН ОВОЗ БЕРАМАН - UzTV New York, Inc.\nФарғонада “Мен ўз келажагим учун овоз бераман” шиори остида “Сайлов ва ёшлар” форуми бўлиб ўтди. Вилоят ҳокимлиги, “Камолот” ёшлар ижтимоий ҳаракати вилоят кенгаши томонидан ташкил этилган тадбирда Андижон, Наманган ва Фарғона вилоятлари ёшлари иштирок этди.\nБиринчи Президентимизнинг 2014 йил 6 февралдаги “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори навқирон авлоднинг ҳуқуқий-сиёсий маданиятини юксалтириш, ижодий ва интеллектуал салоҳиятини юзага чиқариш, ёшларда турли мафкуравий таҳдидларга қарши иммунитетини мустаҳкамлашда муҳим аҳамият касб этмоқда.\nЁшлар демократик ислоҳотларни янада чуқурлаштириш ва фуқаролик жамиятини ривожлантиришга қаратилган кенг кўламли ислоҳотларда фаол иштирок этаётир. Буни 2016 йил 4 декабрда бўлиб ўтадиган Ўзбекистон Республикаси Президенти сайловига тайёргарлик жараёнида ҳам кузатиш мумкин.\nМамлакатимизда демократик талаблар ва халқаро стандартларга мос миллий сайлов тизими яратилган. Сайловга тайёргарлик кўриш ва уни юқори савияда ўтказиш, фуқаролар, жумладан, ёшларнинг сайлов ҳуқуқини тўла амалга ошириши учун шароит яратиш борасидаги қонунчилик изчил такомиллаштириб борилмоқда.\n– “Сайлов ва ёшлар” форуми йигит-қизларнинг мамлакатимизда рўй бераётган сиёсий жараёнларга мустақил ва онгли муносабатини шакллантириш, уларда Конституциямиз ва бошқа қонунларга ҳурмат туйғусини мустаҳкамлаш, сайловларга муносиб тайёргарлик кўриш ва ушбу сиёсий жараён ҳақида илк бор иштирок этувчи ёш сайловчиларнинг хабардорлигини оширишга қаратилгани билан аҳамиятлидир, – дейди “Камолот” ёшлар ижтимоий ҳаракати вилоят кенгаши раиси ўринбосари Аҳаджон Акбаров.\nФорум вилоят марказидаги Аҳмад Фарғоний мажмуасида бошланди. Улар буюк аллома ҳайкали пойига гулчамбарлар қўйди. Шундан сўнг иштирокчилар Фарғона политехника институтида бўлиб, бу ерда амалга оширилган бунёдкорлик ишлари, талабалар учун яратилган шароитлар билан танишди. Мазкур институт биносида жойлашган Ўзбекистон Республикаси Президенти сайловини ўтказувчи 729-сайлов участкасидаги сайловга тайёргарлик ишлари ҳам ёшларда катта таассурот қолдирди. Сайлов қонунчилигидаги ўзгариш ва янгиликлар, сайлов комиссиялари фаолиятини самарали ташкил этиш ва бошқа масалалар бўйича фикр алмашилди.\n– Мен бу йил биринчи марта сайловда қатнашаман, – дейди Фарғона санъат коллежи ўқувчиси Моҳидил Қурбонова. – Форумда сайловда ҳар бир сайловчининг овози муҳим аҳамиятга эга эканини яна бир бор англадим. Биз, ёшларнинг замонавий билим ва касб-ҳунарларни пухта эгаллашимиз, истеъдод ва салоҳиятимизни кенг намоён этишимиз учун барча шароит яратилган. Сайловда Биринчи Президентимиз бошлаб берган ана шу эзгу ишларни изчил давом эттиришга бел боғлаган муносиб номзодга овоз бераман.\nРиштон туманида видеоконференция тарзида ўтказилган тадбирда барча шаҳар ва туман марказларида йиғилган ёшлар билан очиқ ва жонли мулоқот бўлди. Тадбирда ёшлар юксак демократик талаблар ва умумэътироф этилган халқаро стандартларга тўла жавоб берадиган миллий сайлов тизими, сайлов жараёнида тенглик ва ошкоралик тамойилларини мустаҳкамлаш мақсадида сайлов қонунчилигига киритилаётган ўзгартиш ва қўшимчалар билан атрофлича таништирилди.


07:45 / 02.06.2020 | dad | 628\nАссалому алайкум! Назр қилинган рўза савоб умидида тутиладими?\n– Ва алайкум ассалом! Албатта. Чунки Аллоҳ таоло "Моида" сурасида марҳамат қилади:\nيَا أَيُّهَا الَّذِينَ آمَنُواْ أَوْفُواْ بِالْعُقُودِ أُحِلَّتْ لَكُم بَهِيمَةُ الأَنْعَامِ إِلاَّ مَا يُتْلَى عَلَيْكُمْ غَيْرَ مُحِلِّي الصَّيْدِ وَأَنتُمْ حُرُمٌ إِنَّ اللّهَ يَحْكُمُ مَا يُرِيدُ۝\n1. Эй иймон келтирганлар! Аҳдномаларга вафо қилинг! Сизга кейин тиловат қилинадиганларидан бошқа чорва ҳайвонлари ҳалол қилинди, эҳромдалик вақтингизда овни ҳалол санамаган ҳолингизда. Албатта, Аллоҳ ирода қилганини ҳукм қиладир.\nОяти каримадаги «аҳдномалар» сўзидан икки томон ўзаро келишиб тузадиган ва имзолаб, тасдиқлайдиган ҳозирги урфдаги аҳдномаларни тушунмаслик керак. Бу ерда кенг маънодаги аҳдномалар назарда тутилган. Аввало, бу аҳдномалар инсоннинг банда сифатида Аллоҳ таоло ҳузуридаги аҳдномаларидир. Бу иймон аҳдномаси дейилади ва унга Аллоҳнинг ягона илоҳлигини, Робблигини ва Ҳокимлигини эътироф этиш, Унга банда бўлиш, итоат қилиш ва таслим бўлиш киради. Бу аҳдномани Аллоҳ таоло биринчи инсон Одам Атодан бошлаб ола бошлаган. Яна аҳднома Одам Атонинг зурриётидан ҳам олингандир.\nБундай умумий аҳдномаларга инсоннинг ўзига ўзи қилган шахсий аҳдлари ҳам, жумладан, назр атаганми, бирор ишни Аллоҳ йўлида қилишга аҳд этганми ёки бошқа аҳдларими, ҳаммаси киради.\nШунингдек, инсоннинг хоҳ дўст бўлсин, хоҳ душман бўлсин – бошқа шахслар билан, турли жамоа ҳамда гуруҳлар билан тузган аҳдномалари ҳам, савдо-сотиқ, қарз, вакиллик, кафиллик каби ишлар ҳам ушбу тушунча остига киради.\nАлбатта, бошқа давлатлар ва халқлар билан тузилган шартномалар ҳам ушбу оятда зикр этилган аҳдномаларга киради. Аллоҳ таоло мўмин бандаларига хитоб этиб, барча аҳдларига вафо қилишни буюрмоқда. Зотан, аҳдга вафо Исломдаги энг улкан хислатлардандир. Шунингдек, аҳдга бевафолик катта гуноҳдир.\nАллоҳга берилган иймон аҳдида ҳалол ва ҳаромнинг ҳукмини фақат Аллоҳ таолонинг Ўзидан олиш шарти ҳам мавжуд. Ўша аҳдга мувофиқ, нима ҳалолу нима ҳаромлигини Аллоҳ таоло Ўзи белгиламоқда.\n«Сизга кейин тиловат қилинадиганларидан бошқа чорва ҳайвонлари ҳалол қилинди...»\nБиз «чорва ҳайвонлари» деб таржима қилган сўз Қуръони Карим матнида «Анъом» деб келган. Бу сўз араб тилида туя, қорамол ва қўй-эчкиларга нисбатан ишлатилади. Бунда хонакилари ҳам, ёввойилари ҳам баробардир. Демак, мазкур ҳайвонлар аслида ҳалол, аммо баъзи мустасно ҳолларда ҳаром бўлиши ҳам мумкин. Бундай ҳоллар оз бўлгани учун улар алоҳида кўрсатилмоқда. Ўша истисно ҳоллардан биринчиси\n«...эҳромдалик вақтингизда овни ҳалол санамаган ҳолингизда» жумласида баён этилгандир.\nМаълумки, ҳаж ёки умра ниятида эҳромга кириш бу дунёнинг ишларини ҳаром қилиб, бутун борлиғи билан Аллоҳга ажралиб чиқишни билдиради. Ҳожи ёки умрачи ўзига ҳатто одатдаги кийимларини ҳам ҳаром қилиб, ният ила Масжидул Ҳаром томон йўл олган шахсдир. Шунинг учун у барча жонли нарсаларга озор беришдан қўлини тиймоғи лозим. Бу кўрсатма табиатни муҳофаза қилишнинг ўзига хос дарси ҳамдир. Эҳромдаги одам ҳеч қандай ҳайвонни ов қилмайди, чўчитмайди, овчига кўрсатиб бермайди, дарахтлар ва ўсимликларни кесмайди, синдирмайди. Шу йўл билан у бу вақтинчалик дарсда ҳаёт мазмунини, ҳамма тирик жониворга ҳаёт берган Аллоҳ таолога алоқадорлигини англаб етади. Ўзи ўрганиб қолган моғорли фикр ва одатлардан юқори кўтарилиб, руҳий чўққиларга чиқади.\nОятнинг сўнгида мазкур аҳдномаларнинг энг зўрларидан бири эсга олинади:\n«Албатта, Аллоҳ ирода қилганини ҳукм қиладир».\nУнинг иродасининг чеки йўқ. У мутлақ иродали Зот. Нимани хоҳласа, шуни ҳукм қилади. Унинг ҳукми ҳамма ёқда жорий бўлиши лозим. ("Тафсири Ҳилол" китобидан). Валлоҳу аълам!


sergeli.tashkent.uz Sergeli.Tashkent.Uz - Америкада Таълим Олишни Истасангиз...\nАмерикада таълим олишни истасангиз... - Бўлимга қайтиш\nАлишер Навоий номидаги Ўзбекистон Миллий кутубхонасида Ўзбекистондаги АҚШ элчихонаси томонидан “Америкада таҳсил” деб номланган тақдимот ўтказилди. Тадбирда АҚШда ўқишга қизиқувчи ёшлар, талабалар ва кутубхона фойдаланувчилари иштирок этди.\nЎзбекистон Миллий кутубхонаси билан Америка Қўшма Штатларининг Ўзбекистон Республикасидаги элчихонаси ўртасида имзоланган 2017-2022 йилларга мўлжалланган меморандумда белгиланган вазифаларнинг ижросини таъминлаш мақсадида ташкил этилган тадбирда АҚШ таълим тизими ҳақида маълумотлар берилди.\nТадбирда сўз олган Мичиган университети ўқитувчилари Америкада таълимнинг ўзига хослиги, Америка олий ўқув юртларига имтиҳон топшираётган чет элликларга бўлган талаблар ва кириш имтиҳонлари учун зарур бўлган TOEFL тестини муваффақиятли топшириш ҳақида гапириб берди.\nТақдимотда хорижда таълим олиш имкониятлари ва шартлари, хорижий давлатлар таълим тизими, у ерда таълимни тугатгач, истиқболдаги имкониятлар билан таништирувчи суҳбатлар ва савол-жавоблар бўлиб ўтди. АҚШда таҳсил олиш истагида бўлганлар барча маълумотларни ўзида жамлаган буклет ва тарқатма материалларга эга бўлди.\nСуҳбат давомида иштирокчиларга АҚШ олий таълим тизими, абитуриентларга қўйиладиган талаблар, керакли ҳужжатлар ва уларни топшириш муддати, АҚШ олий ўқув юртларида таълим олиш нархлари ҳақида сўз борди. Иштирокчиларни қизиқтирган саволларга жавоб берилди.


Швайнштайгер "фашистик қўғирчоқ" ясашда ўзидан нусха олган компанияни судга берди\n12:43 / 23.10.2015\n«Манчестер Юнайтед» жамоасининг германиялик футболчиси Бастиан Швайнштайгер Гонгконгдаги қўғирчоқ ишлаб чиқарувчи компанияни судга берди. Бу компания фашист аскари Швайнштайгернинг кўринишини ўзида умумлаштирган қўғирчоқ ишлаб чиқаришни йўлга қўйгани бунга сабаб бўлган. Бу ҳақда Guardian нашри хаба берди.\nХабарда айтилишича, футболчининг адвокатлари 30 сантиметрлик бу қўғирчоқнинг савдо расталаридан олиб ташланишига эришишмоқчи.\nЎз навбатида ишлаб чиқарувчи компания (Dragon in Dream) бу маҳсулоти яратилишига 31 ёшли футболчи прототип сифатида танланмагани, ўхшашликлар тасодиф эканини таъкидламоқда.\nУларнинг қайд этишларича қўғичоққа берилган Бастиан Германияга хос, немислар томонидан қўйиладиган ва кўп учрайдиган исмдир.\n"Биз немисларни шундай кўринишда тасаввур қиламиз", дейди компания директори Патрик Чан.\nҚайд этилишича, бу компания бундан олдин Биринчи Жаҳон уруши даври аскари, Иосиф Сталин ҳамда Жеймс Бонд кўринишидаги қўғирчоқларни ҳам ишлаб чиқарганди.\nБундан олдинроқ, Хитойда ташқи кўриниши "Манчестер Юнайтед"нинг германиялик яримҳимоячиси Бастиан Швайнштайгердан нусха олинган қўғирчоқ солдатлар ишлаб чиқарила бошлагани, бу эса футболчини ҳақоратлаш сифатида баҳоланаётгани хабар қилинганди.


Сингапурда Осиё минтақасидаги энг йирик авиасалонлардан бири очилмоқда\n10:02 / 16.02.2016\nСингапурда Singapore Air Show 2016 авиасалони очилмоқда. Кўргазманинг ташкилий қўмитасида ТАСС ахборот агентлигига маълум қилинганидек, кўргазмада 50 та давлатдан мингдан зиёдроқ компания иштирок этади. Кўргазма ҳар икки йилда ўтказилади.\n"Singapore Air Show 2016 авиасалонида мингдан кўпроқ компания иштирок этмоқда. Бу йили алоҳида мақомни Франция олди, бу давлатдан кўргазмада 42 компания иштирок этади. АҚШ энг катта миллий павильонни ёйди, унда 116 та компания тақдим қилинади. Сингапурдан 104 та компания, Буюк Британиядан 22 та, Япониядан 19 та, Австралиядан 16 та, Германиядан 16 та, Хитойдан 10 та, Швейцариядан 7 та, Малайзиядан 6 та ва Россиядан 3 та компания иштирок этмоқда", деб айтдилар кўргазма ташкилотчилари.\nТашкилотчилар кўргазмада тузиладиган шартномаларнинг қиймати икки йил аввалгидан кўпроқни ташкил қилишини кутмоқдалар. 2014 йилда кўргазмада 32 млрд долларлик шартномалар тузилган, бу эса Singapore Air Show 2012 кўргазмасидагидан 3 фоизни кўпроқни ташкил қилганди.


ЎзА - Тўрткўлда ўтказилган сайёр қабулда аҳолининг 40 дан ортиқ мурожаати тингланди\n02.08.2017 17:19 Чоп этиш версияси\nПрезидентимиз Шавкат Мирзиёевнинг 2016 йил 28 декабрдаги "Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида"ги фармони ижроси доирасида ташкил этилган сайёр қабулда Қорақалпоғистон Республикаси вазирлик ва қўмиталари, ҳуқуқни муҳофаза қилиш идоралари, фуқароларнинг ўзини ўзи бошқариш органлари раҳбарлари иштирок этди.\nАсосий эътибор Тўрткўл тумани фуқаролари томонидан Ўзбекистон Республикаси Президентининг Қорақалпоғистон Республикасидаги Халқ қабулхонасига келиб тушган мурожаатларга қаратилди. Аризалар асосан бандлик, уй-жой, моддий ёрдам, соғлиқни сақлаш, болалар нафақаси, газ ва сув таъминоти, ички йўлларни асфальт қилиш, ободонлаштириш ва коммунал хўжалик соҳаларидаги муаммолардан иборат бўлиб, уларнинг ижобий ечими ўрганилди.\n– Мен бу йил Ажиниёз номидаги Нукус давлат педагогика институтини табиий фанлар йўналиши бўйича битирдим, – дейди Достонбек Сотимбоев. – Институтда ўқиш билан бирга, 2014 йилда Тўрткўл тиббиёт коллежи билан уч томонлама шартнома тузган эдим. Ўқишни тугатиб, у ерга мурожаат қилганимда афсуски, “бизда бўш ўрин йўқ, биология фани бўйича мутахассис етарли”, деган жавоб олдим. Ушбу муаммо бўйича Халқ қабулхонасига мурожаат қилган эдим, ижобий ҳал этилиб, туман халқ таълими бўлимига ишга қабул қилиндим.\nСайёр қабул жараёнида 40 дан ортиқ мурожаат тингланиб, 12 таси шу ернинг ўзида ижобий ечим топди, 28 мурожаат тегишли вазирликлар томонидан назоратга олиниб, ҳал этилиш муддати белгиланди.


Илдар Сакаев: Бугунги мағлубиятдаги айб менинг зиммамда\n“Сўғдиёна” – “Андижон” учрашувидан сўнг меҳмонлар устози Илдар Сакаев қуйидагича фикр билдириб ўтди:\n- Бугун бир-бирига ўхшамаган икки хил таймларни ўтказдик. Биринчи бўлимда оддий хатоларга йўл қўйдик ва ушбу хатолар дарвозамиз ишғол этилишига олиб келди. Иккинчи бўлимда эса ўйинимиз анча қовушди. Ғалабанинг асосий тамал тоши – бу ҳимоядаги мустаҳкам ва ишончли ўйиндир.\nСафарда ўйнагимиз боис мезбонлар ҳужумга кўпроқ ўтиши тайин эди. Биз эса ҳимояда хато қилмаслигимиз лозим эди. Натижага мен жавобгарман, шундай экан бугунги мағлубиятдаги айб менинг зиммамда, - деди мутахассис.


Навоийда 44 ёшли ва Қашқадарёда 70 ёшли эркак коронавирус асоратларидан вафот этди\n04.08.2020 | 00:06\nНавоийда 44 ёшли ва Қашқадарёда 70 ёшли эркак коронавирус асоратидан вафот этди. Бу ҳақда Соғлиқни сақлаш вазирлиги хабар берди.\nМаълум қилинишича, Навоий вилояти Зарафшон шаҳрида яшаган 44 ёшли Ш.Т. исмли эркакда COVID-19 тасдиқлангач, шаҳар шифохонасига ётқизилган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир респиратор дистресс синдроми, ўткир нафас ва юрак-қон томир етишмовчилиги, ўпка артерияси тромбоэмболияси асоратлари билан кечган. Шунингдек, беморда юрак ишемик касаллиги, «стабиль» зўриқиш стенокардияси, гипертония, эпилепсия каби ҳамроҳ касалликлар ҳам бўлган.\nБемор ўткир нафас ва юрак-қон томир етишмовчилиги, ўпка артерияси тромбоэмболиясидан вафот этган.\nШунингдек, Қашқадарё вилояти Қарши туманида яшаган 70 ёшли Т.Р. исмли эркакда COVID-19 тасдиқлангач, вилоят юқумли касалликлар шифохонасига ётқизилган.\nБеморга COVID-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир юрак-қон томир ва нафас етишмовчилиги, ўткир респиратор дистресс синдроми асоратлари билан кечган.\nБемор ўткир нафас ва юрак-қон томир етишмовчилиги, ўткир респиратор дистресс синдромидан вафот этган.\nЎзбекистонда коронавирусдан вафот этганлар сони 3 август ҳолатига кўра 159 нафарга етган.\nЭслатиб ўтамиз, аввалроқ, Тойлоқ тумани прокурори Фарход Абдухоликов, чинозлик «Аҳмадбой» устидан ҳукм чиқарган судья Хайриддин Шермуҳамедов, коронавирус асоратидан, «Ўзбектуризм» раисининг биринчи ўринбосари пневмониядан вафот этган эди.